GBE BUBU Afrikaans Albanian Arabic Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Indonesian Italian Japanese Korean Latvian Lithuanian Malagasy Maltese Norwegian Papiamento (Curaçao) Polish Portuguese Romanian Russian Sepedi Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Thai Ukrainian Zulu\nAME aɖewo gblɔna be: ‘Ẽ, ɖeko míaƒe xexeame va dzɔ le vome.’ Ame bubuwo, vevietɔ mawudzixɔselawo, melɔ̃na ɖe edzi o. Ame bubuwo hã menya alesi tututu nyaa le o. Nukae nye wò dzixɔse?\nAleke kee nye wò nukpɔsusu o, àlɔ̃ ɖe edzi ɖikekemanɔmee be nu wɔnukue míaƒe xexeame nye. De ŋugble le ɣletivihatsotsowo ŋu kpɔ. Wobu akɔnta be woade biliɔn 100 le xexeame ƒe afisiwo ŋku te ŋu kpɔna la me. Ɣletivi siwo ƒe xexlẽme gogo biliɔn ɖeka vaseɖe esiwo wu triliɔn ɖeka ye le hatsotso ɖesiaɖe me.\nƔletivihatsotso akpa gãtɔ ƒo ƒu ɖekae zu ɣletivihatsotso ƒokpliwo, ɖewo le ʋɛ eye bubuwo de akpe nanewo. Le kpɔɖeŋu me, woɖɔ ɣletivihatsotso si te ɖe mía ŋu, si nye Andromeda be enye míaƒe Masa Ɣletivihatsotsoa ƒe evelia. Nuheŋusẽe lé ɣletivihatsotso nyadri eve siawo ɖe wo nɔewo ŋu. Ɣletivihatsotso sue bubu siwo te ɖe wo ŋu wɔ ɖeka kple wo wozu ɣletivihatsotso ƒokpliwo.\nƔletivihatsotso ƒokpli gbogbo aɖee le xexeame. Nuheŋusẽ léa ɣletivihatsotso ƒokpli aɖewo ɖe wo nɔewo ŋu, wozua hatsotso ƒokpli nyadriwo. Gake tso dometsotso ma dzi la, nuheŋusẽ megate ŋu léa wo ɖekae o. Dzɔdzɔmeŋutinunyalawo de dzesii be ɣletivihatsotso ƒokpli nyadriwo le tetem ɖa tso wo nɔewo gbɔ. Ne míagblɔe bubui la, xexeame le kekem ɖe edzi. Nu wɔnuku sia si ŋu woke ɖo la ɖee fia be anɔ eme be gɔmedzedze aɖe nɔ anyi esime xexeame nɔ sue wu eye nuwo te ɖe wo nɔewo ŋu wu. Zi geɖe wogblɔna be wówo gã aɖe mee xexeame to va dzɔ.\nDzɔdzɔmeŋutinunyala aɖewo kea ɖi vevie nenye be amegbetɔwo ate ŋu ava nya alesi xexeame wɔ va dzɔ. Bubuwo susua nya gblɔna le alesi míaƒe xexeame ate ŋu ava dzɔ esi menye nunyala aɖee wɔe o ŋu. Magazine si nye Scientific American, dzro nyati si nye “Aleke Xexeame Wɔ Va Dzɔ?” me le January 1999 ƒe tata me. Wokpɔ kpɔtsɔtsɔwo le dzɔdzɔmeŋutinunyalawo ƒe nufiafia aɖewo ŋu xoxo. Magazinea gblɔ be: “Nublanuitɔe la, asesẽ ŋutɔ . . . be ɣletiviŋununyalawo nado nukpɔsusu siawo dometɔ aɖe akpɔ.”\nNukpɔsusu si nye be ɖe xexeame va dzɔ le vome la bia be míaxɔ nusi dzɔdzɔmeŋutinunyalawo ɖɔna be wonye “dzɔgbenyuifɔkuwo” alo “nudogoɖenunuwo” dzi ase. Le kpɔɖeŋu me, atɔm suetɔwo kekeake—siwo nye hydrogen (haidrodzin) kple helium (hiliɔm)—bɔ ɖe xexeame. Gake menye haidrodzin koe hiã hena agbenɔnɔ o, ke boŋ atɔm deŋgɔ gbogbo bubuwo hã hiã, vevietɔ karbon kple ɔksidzin. Tsã la, dzɔdzɔmeŋutinunyalawo bua tame le afisi atɔm vevi siawo tso ŋu.\nNudogoɖenunu koe wònye be wowɔa atɔm deŋgɔ siwo hiã be wòalé agbe ɖe te la le ɣletivi klitsu aɖewo mea? Eye nudogoɖenunu koe wònye be ɣletivi klitsu siawo dometɔ aɖewo wóna, eye atɔm xɔasi siwo mebɔ o la dona le wo mea? Aƒetɔ Fred Hoyle, si nɔ eme hafi woke ɖe nusiawo ŋu la gblɔ be: “Nyemexɔe se be dzɔdzɔmeŋutinunyala aɖeke si lé ŋku ɖe kpeɖodziawo ŋu ado kpo nyataƒoƒo be ɖe woɖo koŋ ɖo se siwo kplɔa nuklia ŋuti dzɔdzɔmeŋusẽwo o.”\nKe azɔ, mina míalé ŋku ɖe gɔmedzenu si me woto wɔ míaƒe xexeame la ŋu geɖe wu.\n[Aɖaka/Nɔnɔmetata si le axa 4]\nKEKEÐENU ƑE NUFIAFIA LA\nDzɔdzɔmeŋutinunyala aɖewo xɔe se be woate ŋu aɖe alesi xexeame ƒe nɔnɔme aɖewo wɔ va dzɔ nunyala aɖeke ƒe asi manɔmee, abe alesi tututu wòkekena ɖe enui ene la me. Wozãa nufiafia si woyɔna be kekeɖenu tsɔ ɖea emee. Gake kekeɖenu nufiafia la meƒo nu tso afisi nuawo dzɔ tso ŋu o. Ebia be woaxɔe se be nane nɔ anyi do ŋgɔ si me míaƒe xexeame to va dzɔ le vome.\nLe kekeɖenu nufiafiaa me la, wogblɔ be xexeame nɔ sue wu atɔm eye wòva lolo zi ɖeka wu míaƒe ɣletivihatsotsoa le sɛkɛnd ɖeka me. Wogblɔ be tso ema dzi la, xexeame yi edzi nɔ kekem ɖe enu vivivi, ɖe ɖoɖo nu. Egbea, wobua xexeame ƒe akpa si wokpɔna be enye xexeme si lolo wu kura si womekpɔna o ƒe kakɛ sue aɖe ko. Kekeɖenu nufialawo gblɔna be nudogoɖenunu koe wònye be xexeme si wokpɔna la dzena le ɖoɖo tɔxɛ nu le afisiafi. Wogblɔ be anɔ eme be eƒe akpa si lolo wu si womekpɔna o la to vovo kura, alo nuwo tɔtɔ le afima. Ɣletiviŋutinunyala Geoffrey Burbidge gblɔ be “womate ŋu alé ŋku ɖe nuwo ŋu atsɔ aɖo kpe kekeɖenu ƒe nufiafiaa dzi gbeɖe o.” Le nyateƒe me la, kekeɖenu ƒe nufiafiaa mewɔ ɖeka kple ŋkuléle ɖe nu ŋu atsɔ aɖo kpe nuwo dzi ƒe mɔnu yeye si woto vɛ o. Wova kpɔe fifia be ne ɖe nufiafiaa nye nyateƒe la, anye ne abia be ŋusẽ si tsi tre ɖe nuheŋusẽ ŋu, si meli o, nanɔ anyi. Howard Georgi, si nye dzɔdzɔmeŋutinunyala le Harvard Yunivɛsiti gblɔ le kekeɖenu nufiafiaa ŋu be “enye dzɔdzɔmeŋutinunya me glitoto wɔnuku, si ne míagblɔe la, ɖeko wòsɔ kple nuwɔwɔ ŋuti glitoto ɖesiaɖe si mese kpɔ.”\nNusianu kloe si le dzedzem le Hubble Didiƒekpɔmɔ̃ ƒe foto sia me nye ɣletivihatsotso\n“Ðe woɖo koŋ ɖo se siwo kplɔa nuklia ŋuti dzɔdzɔmeŋusẽwo.”—Aƒetɔ Fred Hoyle, eɖee fia le ɣletiviwo ƒe wowó si woyɔ be 1987A me\nƉoe Ɖe Amewo Ɖoe Ɖe Amewo Míaƒe Xexeme Wɔnukua—Ðe Wòdzɔ le Vomea?\ng00 10/8 axa 3-4


GBE BUBU Armenian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Mizo Myanmar Polish Portuguese Romanian Sepedi Sesotho (Lesotho) Setswana Silozi Slovak Slovenian Swahili Tsonga Turkish Ukrainian\nLE May 2, 2008 dzi la, ahom sesẽ si nye Nargis gblẽ nu le Myanmar vevie, si na nudzɔdzɔ ma ŋu nya dze le nyadzɔdzɔgbalẽwo ƒe ŋgɔgbekpawo dzi le dukɔ geɖewo me. Woka nya ta be ame siwo ade 140,000 sɔŋue ku alo bu le ahom sesẽ si tu eye wòna atsiaƒu me tsiwo va ɖe Irrawaddy Delta nutoa katã la ta.\nNukutɔe la, Yehowa Ðasefo gbogbo siwo le nuto mawo me la dometɔ aɖeke metsi eme o. Nu si koŋ na wotsi agbee nye be woyi ɖadi sitsoƒe le woƒe Fiaɖuƒe Akpata siwo wotu nyuie la me. Le teƒe siawo dometɔ ɖeka la, Ðasefo 20 kple nutoa me tɔ 80 bubuwo de Fiaɖuƒe Akpata aɖe tame henɔ afi ma gaƒoƒo asieke sɔŋ le esi tsia ɖɔ va dzi meta 5 sɔŋ ta. Wo katã wotsi agbe. Nublanuitɔe la, ame 300 bubuwo ku le kɔƒedu ma me. Le du siwo le nuto ma me dometɔ geɖe me la, Fiaɖuƒe Akpatawo koe nye xɔ siwo gakpɔtɔ nɔ tsitrenu.\nŊkeke eve le ahom sesẽa ƒe tutu megbe la, Yehowa Ðasefowo ƒe alɔdzedɔwɔƒe si le Yangon la ɖo kpekpeɖeŋunahawo aɖe ɖe hame si le Bothingone, le afi si tɔsisi aɖe dze alɔ vovovowo to. Kpekpeɖeŋunala siawo zɔ mɔ to nuto siwo me nu geɖe gblẽ le la hedze agbagba ƒo asa na adzodalawo, eye woto ame kuku siwo ƒe ŋutilã te vovo la ŋu hetsɔ kpekpeɖeŋunu siwo nye mɔli, makaroni, tsi, kple bosomikaɖiwo yi Bothingone dedie. Woawoe nye kpekpeɖeŋunaha gbãtɔ si tsɔ nuhiahiãwo yi nuto ma me. Esi wotsɔ kpekpeɖeŋunuawo na Ðasefo siwo le nutoa me vɔ megbe la, woƒo nuƒo siwo wotu ɖe Biblia dzi la tsɔ de dzi ƒo na wo, eye wogblẽ Biblia kple Biblia srɔ̃gbalẽwo ɖi na wo, elabena ahom la gblẽ woƒe nunɔamesiwo katã dome.\nNɔnɔme si Ðasefo siwo ŋu ahom la gblẽ nu le ɖe fia la ɖe dzesi ale gbegbe. Wo dometɔ aɖe si le hame aɖe si le Irrawaddy nuto si ŋu ahom la gblẽ nu le vevie me la gblɔ be: “Míaƒe nunɔamesiwo katã dome gblẽ. Míaƒe aƒewo katã gbã. Míaƒe agblemenukuwo katã gblẽ keŋkeŋ. Tsiɖɔɖɔa na tsi nyuiwo katã meganyo na nono o. Ke hã, nɔviŋutsuwo kple nɔvinyɔnuwo metsi dzodzodzoe abe nutoa me tɔ bubuwo ene o. Woɖo ŋu ɖe Yehowa kple eƒe habɔbɔa ŋu. Míawɔ ɖe mɔfiame ɖe sia ɖe si woana mí la dzi le míaƒe kɔƒedua me loo alo le afi bubu ɖe sia ɖe si míaʋu ayi.”\nÐasefowo ƒe ƒuƒoƒo aɖe si me ame 30 le, siwo hã bu woƒe nunɔamesiwo katã la, tsɔ dzidzɔ nɔ Fiaɖuƒehawo dzim le woƒe gaƒoƒo ewo ƒe mɔzɔzɔ yi afi si kpekpeɖeŋunahawo dzra nuɖuɖu, nudodowo, kple nɔƒe ɖo ɖi na wo la. Hafi woaɖo teƒea la, wose be Yehowa Ðasefowo le nutome sue takpekpe wɔm le du aɖe si gogo afi ma la me. Wotso nya me be yewoayi takpekpea gbã bene yewoate ŋu axɔ gbɔgbɔmenuɖuɖu ahase vivi le hadede kple Kristotɔwo me.\nLe nuto siwo katã ŋu ahom la gblẽ nu le me la, nu gblẽ le Ðasefowo ƒe aƒe 35 ŋu keŋkeŋ, eye nu gblẽ le woƒe aƒe 125 bubuwo hã ŋu vie, eye woƒe Fiaɖuƒe Akpata 8 hã hiã dzadzraɖo ʋɛ aɖewo. Dzidzɔtɔe la, nu boo aɖeke megblẽ le alɔdzedɔwɔƒea ŋu o.\nGbã la, ati gã siwo mu dze mɔdodo siwo te ɖe alɔdzedɔwɔƒea ŋu dzi la wɔe be ame aɖeke mate ŋu ava teƒea alo atso afi ma ayi afi aɖeke o. Gaƒoƒo ʋɛ aɖewo le ahom la ƒe tutu megbe la, ame siwo wu 30 tso alɔdzedɔwɔƒea yi ɖakpe asi ɖe atiawo ɖeɖeɖa le mɔdodoawo dzi ŋu. Esi wonɔ dɔa wɔm la, ɖeko amewo ke nu ɖe te le adzɔge nɔ wo kpɔm. Le ɣeyiɣi ʋɛ aɖe megbe la, nyɔnu Ðasefo aɖewo tsɔ nu nono fafɛwo kple atikutsetse viviwo vae na dɔwɔlawo kple ame bubu siwo nɔ afi ma, siwo nu bliboa wɔ nuku na ale gbegbe la, be woano. Esi nyadzɔdzɔŋlɔla aɖe kpɔ nu si nɔ edzi yim teƒe la, ebia be, “Ame kawoe nye esiawo le dɔ wɔm veviedodotɔe alea?” Esi wogblɔ ame siwo wonye la nɛ la, egblɔ be, “Anyo ŋutɔ ne ame geɖe ate ŋu aɖe nɔnɔme ɖɔʋu sia tɔgbi afia abe Yehowa Ðasefowo ene!”\nÐasefowo ɖo kpekpeɖeŋunakɔmiti eve enumake be woakpɔ kpekpeɖeŋunadɔawo dzi le dukɔa ƒe nuto vovovowo me. Lɔlɔ̃nu faa dɔwɔla alafa geɖewoe wɔ dɔ le kpekpeɖeŋunahawo me. Le ŋkeke ʋɛ aɖewo ko me la, wotu aƒe yeyewo na Ðasefo siwo si aƒe megale o. Esi kpekpeɖeŋunaha aɖe va ɖo be yewoatu aƒe yeye na Ðasefo aɖe la, ɖeko nutoa me tɔwo ƒe nu ku. Aƒelika aɖe gblɔ be: “Nyɔnu Ðasefo sia ƒe sɔlemetɔwo va le eƒe aƒea gbugbɔ tum nɛ. Gake xɔ̃nye Buddhatɔwo dometɔ aɖeke meva na kpekpeɖeŋum o. Ðe wòle be mazu Ðasefo esime wòɖe gbeƒã nam hafi!”\nEsi xɔtulawo kple kpekpeɖeŋunakɔmitia yi ɖalé ŋku ɖe aƒe aɖe si dome gblẽ keŋkeŋ kloe ŋu le Thanlyn la, ewɔ dɔ ɖe wo dzi ŋutɔ esi Ðasefowo ƒe ƒome ma gblɔ na wo be: “Naneke medzɔ o. Ale si míaƒe aƒea le la nyo. Míate ŋu anɔ eme, maɖe fu na mí kura o! Aƒe mele Ðasefo aɖewo si kura gɔ̃ hã o. Miyi ɖakpe ɖe woawo boŋ ŋu!”\nLe Yangon ƒe nuto aɖe me la, ame aɖewo yi ɖadi sitsoƒe le nutoa me sɔlemexɔ aɖe me. Gake sɔlemexɔa ƒe ʋɔtru nɔ dodo eye ame aɖeke mate ŋu age ɖe eme o. Dzi ku ameawo ale gbegbe be wodi be yewoagbã ʋɔtrua. To vovo na esia la, Yehowa Ðasefowo kpe ɖe ame geɖewo ŋu wokpɔ sitsoƒe le Fiaɖuƒe Akpatawo me esime ahom la nɔ tutum. Le kpɔɖeŋu me, le Fiaɖuƒe Akpata aɖe si le Dala me la, Ðasefo atsu kple asi aɖewo lɔ̃ xɔ aƒelika 20 aɖewo siwo nɔ sitsoƒe dim va do. Esi ŋu ke la, aƒe aɖeke menɔ ƒome siawo si si me wòatrɔ ayi o, eye dɔ hã nɔ wo wum. Ðasefo srɔ̃ŋutsua kpɔ ame aɖe wònɔ mɔli dzram eye wòƒle agbɔsɔsɔme si asu na ameawo katã.\nƑome aɖe si le Yangon la me tɔ aɖewo nye Yehowa Ðasefowo, evɔ bubuwo ya dea sɔleme bubuwo. Esi ahom la nu tso la, ƒome sia me tɔwo katã de kpekpe le Fiaɖuƒe Akpata me. Nu kae na? Ƒomea me tɔ aɖe ɖe nu me be: “Míaƒe sɔlemetɔwo gblɔ be yewoava srã mí akpɔ le ahom la megbe, gake womeva o. Ðasefowo koe va. Miena mɔli kple tsi mí. Mieto vovo tso sɔlemeha bubuawo gbɔ kura!” Ƒometɔ siawo siwo menye Ðasefowo o la kpɔ dzidzɔ ɖe Gbetakpɔxɔ me nyati si nye “Yehowa Sea Míaƒe Ɣlidodowo” si me wodzro gbe ma gbe la ŋu ŋutɔ, eye woɖo nya geɖewo ŋu kura gɔ̃ hã.\nKwasiɖa ɖeka le ahom la ƒe tutu megbe la, nyɔnu aɖe si Ðasefowo nɔ Biblia srɔ̃m kplii la de woƒe hame ƒe kpekpe aɖe. Le kpekpea me la, woxlẽ lɛta aɖe si tso alɔdzedɔwɔƒea, si me wogblɔ nu siwo wote ŋu wɔ tsɔ na kpekpeɖeŋu ame siwo tsi agbe le ahom la ƒe nugbegblẽ me hegblɔ nu siwo me ame siawo dometɔ aɖewo to la hã. Esi wonɔ lɛtaa xlẽm la, nyɔnu sia te avifafa. Esi wòse be wodo afɔ na Ðasefoawo katã henya be wo katã wole dedie la, edzɔ dzi nɛ eye wòwɔ dɔ ɖe edzi ale gbegbe. Emegbe wotsɔ kpekpeɖeŋununana aɖewo nɛ, eye wotu avɔgbadɔ nɛ ɖe eƒe aƒea gbɔ. Egblɔ be yese le ye ɖokui me be Ðasefoawo tsɔ ɖe le eme na ye vavã.\nYesu gblɔ be: “Esia me amewo katã anyae le be nye nusrɔ̃lawo mienye, ne lɔlɔ̃ le mia dome.” (Yohanes 13:35) Eye nusrɔ̃la Yakobo hã na wòdze ƒãa be ele be woatsɔ dɔwɔwɔ nyuiwo akpe ɖe xɔse vavãtɔ ŋu. (Yakobo 2:14-17) Yehowa Ðasefowo wɔa nya mawo dzi tso dzi blibo me hedzea agbagba be yewoaɖe lɔlɔ̃ ma tɔgbi afia to kpekpeɖeŋunana atsɔ akpe asi ɖe ame siwo hiã tu la ŋu me.\nBiblia gblɔ be ele be woatsɔ dɔwɔwɔ nyuiwo akpe ɖe xɔse vavãtɔ ŋu


EDZƆ ɖe dziwò kpɔ be dzi ɖe le ƒowò ale gbegbe be nèdi be yeadzudzɔ gomekpɔkpɔ le gbeƒãɖeɖedɔa mea? Tsitretsiɖeŋu si nu sẽ, dzimaɖitsitsi, lãmesẽkuxiwo, hatiwo ƒe nyaƒoɖeamenu, alo ɖaseɖiɖidɔa ƒe kumatsematse ate ŋu ado míaƒe dzidodo kpɔ. Gake bu Yesu ƒe kpɔɖeŋu ŋu kpɔ. Edo dzi le dodokpɔ sesẽtɔ kekeake me “le dzidzɔ si wotsɔ ɖo eŋkume ta.” (Heb. 12:2) Enyae be ne yeyi edzi nɔ kpe ɖom edzi be nutsotso siwo wotsɔ ɖe Mawu ŋu la nye aʋatso la, ekema yeanɔ dzidzɔ dom na Yehowa ƒe dzi.—Lod. 27:11.\nWò hã àte ŋu ado dzidzɔ na Yehowa ƒe dzi ne èyi edzi do dzi le subɔsubɔdɔa me. Ke ne edze abe kuxi aɖewo na be ŋusẽ boo meganɔa ŋuwò na gbeƒãɖeɖedɔa wɔwɔ o ene ya ɖe? Krystyna, si nye ame tsitsi eye lãmegbegblẽ ɖea fu nɛ la, lɔ̃ ɖe edzi be: “Mesena le ɖokuinye me zi geɖe be ɖeɖi te ŋunye alo dzi mele dzɔyem o. Nye tsitsimekuxiwo, abe lãmegbegblẽ kple gbe sia gbe dzimaɖitsitsiwo ene, tea ŋu nana be dzo si le menye la nu fana vie ɣeaɖewoɣi.” Aleke nàwɔ ayi edzi anɔ gome kpɔm le subɔsubɔdɔa me togbɔ be kuxi siawo tɔgbi anɔ fu ɖem na wò hã?\nBe Fiaɖuƒegbeƒãɖela wɔnuteƒewo nate ŋu ado dzi ayi edzi anɔ gbeƒãɖeɖedɔa wɔm la, ele be woadze agbagba be tamesusu si nɔ nyagblɔɖila siwo nɔ anyi le blema si la nanɔ woawo hã si. Le kpɔɖeŋu me, bu Yeremiya ŋu kpɔ. Esi Mawu yɔe be wòazu nyagblɔɖila la, enɔ hehem ɖe megbe le gɔmedzedzea me. Ke hã, Yeremiya te ŋu yi edzi do dzi le nyagblɔɖidɔ sesẽ si wode esi la wɔwɔ me ƒe 40 kple edzivɔ sɔŋ, elabena esrɔ̃ ale si wòaɖo ŋu ɖe Mawu ŋu bliboe.—Yer. 1:6; 20:7-11.\nHenryk kpɔ dzideƒo tso Yeremiya ƒe kpɔɖeŋua me. Egblɔ be: “Le ƒe 70 siwo metsɔ wɔ subɔsubɔdɔa me la, amewo ƒe nuwɔna—woƒe tsitretsiɖeameŋu, alo woƒe ɖekematsɔleme—naa dzi ɖena le ƒonye ɣeaɖewoɣi. Le ɣeyiɣi mawo me la, meɖoa ŋku Yeremiya ƒe kpɔɖeŋua dzi na ɖokuinye. Lɔlɔ̃ si nɔ esi na Yehowa kple ƒomedodo sẽŋu si nɔ woa kplii dome la do ŋusẽe be wòyi edzi wɔ nyagblɔɖidɔ la.” (Yer. 1:17) Rafał, ame bubu si hã Yeremiya ƒe kpɔɖeŋua do ŋusẽe la, gblɔ be: “Yeremiya ɖo ŋu ɖe Mawu ŋu, ke mena eƒe susu nɔ eya ŋutɔ ɖokui kple eƒe seselelãmewo ŋu o. Eyi dɔ sia wɔwɔ dzi vɔvɔ̃manɔmee togbɔ be ame geɖe lé fui hã. Medzea agbagba be nya sia nanɔ susu me nam.”\nNyagblɔɖila bubu aɖe si ƒe kpɔɖeŋu kpe ɖe ame geɖe ŋu be wodo dzi le subɔsubɔdɔa mee nye Yesaya. Mawu na wònya be, wo detɔwo maɖo to eƒe gbedeasia o. Yehowa gblɔ be, “Na dukɔ sia ƒe dzi naku atri, tsi to nɛ.” Ðe wòfia be Yesaya mekpɔ dzidzedze oa? Ao, Mawu ya mebui nenema o! Esi Mawu de nyagblɔɖidɔa mawusubɔla sia si la, egblɔ be: “Nyee nye esi, dɔm!” (Yes. 6:8-10) Yesaya yi eƒe nyagblɔɖidɔa wɔwɔ dzi nuteƒewɔwɔtɔe. Nenemae wò hã nèwɔa nu ɖe se si wode be míaɖe gbeƒã la ŋua?\nBe míayi edzi ado dzi le subɔsubɔdɔa me togbɔ be amewo metsɔa ɖeke le eme o hã, abe ale si Yesaya hã wɔe ene la, mele be míana míaƒe susu nanɔ amewo ƒe nuwɔna ɖedzileameƒowo ŋu o. Rafał gblɔ ale si wòwɔna nɔa te ɖe dziɖeleameƒo nu ale: “Medzea agbagba be nye susu naganɔ nya veame siwo amewo gblɔna la dzi o. Ame siwo le nye anyigbamama me kpɔ mɔ awɔ nu ale si woawo ŋutɔwo dii.” Anna gblɔ be: “Nyemeɖea mɔ nye susu nɔa nu madodzidzɔname alo nu ɖedzileameƒo aɖeke ŋu o. Nu si kpena ɖe ŋunye metea ŋu wɔa esiae nye be medoa gbe ɖa hedzroa gbe sia gbe mawunyakpukpuia me hafi yia gbeadzi. Eye esia nana be nye susu dzona le nya ɖedzileameƒo ɖe sia ɖe dzi kaba.”\nNyagblɔɖila Xezekiel wɔ nyagblɔɖidɔ le Yudatɔ aboyome sẽtowo dome le Babilon. (Xez. 2:6) Ne ɖe Xezekiel gbe Mawu ƒe nya la gbɔgblɔ na dukɔa eye ame vɔ̃ɖi aɖe ku evɔ mese nuxlɔ̃amenya la o la, Mawu abia akɔnta tso nyagblɔɖila la si. Yehowa gblɔ na Xezekiel be: “Asiwò me mabia eƒe ʋu le.”—Xez. 3:17, 18.\nHenryk dzea agbagba be Xezekiel ƒe nukpɔsusu ma tɔgbi nanɔ ye hã ye si. Egblɔ be: “Medi be ŋutinye nakɔ tso amewo katã ƒe ʋu me. Amegbetɔwo ƒe agbe xɔasiwo le afɔku me.” (Dɔw. 20:26, 27) Zbigniew hã se le eɖokui me nenema ke. Egblɔ be: “Enɔ na Xezekiel be wòayi eƒe nyagblɔɖidɔa dzi metsɔ le nu siwo amewo susuna tso eŋu me o. Esia kpena ɖe ŋunye be Wɔlaa ƒe nukpɔsusu le gbeƒãɖeɖedɔa ŋu nɔa asinye.”\nMenye Wò Ðekae O\nNe èle gbeƒãɖeɖedɔa wɔm la, mègasusu be ye ɖeka koe le ewɔm o. Abe ale si ko apostolo Paulo gblɔe ene la, míawo hã míate ŋu agblɔ be: “Mawu ƒe hadɔwɔlawo míenye.” (1 Kor. 3:9) Krystyna si lɔ̃ ɖe edzi be dzi ɖena le ye ƒo ɣeaɖewoɣi la gblɔ be: “Esia tae meyia edzi ɖea kuku na Yehowa be wòado ŋusẽm ɖo. Megblẽm ɖi kpɔ o.” Vavãe, míehiã Mawu ƒe gbɔgbɔa ƒe kpekpeɖeŋu le míaƒe subɔsubɔdɔa me!—Zax. 4:6.\nNe míekpɔa gome le gbeadzisubɔsubɔdɔa me la, gbɔgbɔ kɔkɔe la hã kpena ɖe mía ŋu be míeɖea nɔnɔme siwo ƒo ƒu wɔ “gbɔgbɔ la ƒe kutsetse” la fiana. (Gal. 5:22, 23) Esia kpena ɖe mía ŋu be míedoa dzi yia gbeƒãɖeɖedɔa dzi nu ka kee ɖale dzɔdzɔm o. Henryk gblɔ be: “Gomekpɔkpɔ le gbeadzisubɔsubɔdɔa me kpena ɖe ŋunye be metrɔa asi le nye amenyenye ŋu. Mesrɔ̃ ale si magbɔ dzi ɖi na amewo, abu ame ŋu, eye nyemagana ta bɔbɔe o.” Dzidodo le gbeƒãɖeɖedɔa me togbɔ be kuxi vovovowo adze ŋgɔ mí hã ate ŋu akpe ɖe mía ŋu be míatu gbɔgbɔa ƒe kutsetsea ɖo geɖe wu.\nYehowa le eƒe mawudɔlawo zãm tsɔ le mɔ fiam eƒe amewo le dɔ tɔxɛ sia wɔwɔ me. (Nyaɖ. 14:6) Biblia ɖee fia be gbɔgbɔmenuwɔwɔ siawo “akpe ewo teƒe akpe ewo kpakple akpe teƒe akpewo” ye li. (Nyaɖ. 5:11) Le Yesu ƒe mɔfiafia te la, mawudɔlawo le kpekpem ɖe Mawu subɔlawo ŋu le anyigba dzi. Ðe esia nɔa susu me na wò ɣesiaɣi si nèle gbeadzia?\nAnna gblɔ be: “Ŋugbledede le nyateƒenya si nye be mawudɔlawo li kpli mí le subɔsubɔdɔa me ŋu dea dzi ƒo nam ale gbegbe. Medea asixɔxɔ kpekpeɖeŋu siwo wonana le Yehowa kple Yesu ƒe mɔfiafia te la ŋu.” Mɔnukpɔkpɔ gã ka gbegbee nye esi wònye be míanɔ dɔ wɔm kple mawudɔla wɔnuteƒewo!\nKe hati Fiaɖuƒegbeƒãɖelawo ya ɖe? Yayrae wònye na mí be míeva le ha dem kple Ðasefo wɔnuteƒewo ƒe ha gã aɖe. Ðikeke mele eme o be èkpɔ Biblia me lododo sia ƒe nyateƒenyenye dze sii be: ‘Ale si wotsɔa ga nyrea gae la, nenema ame nyrea nɔviae.’—Lod. 27:17.\nDɔwɔwɔ ɖekae kple gbeƒãɖela bubuwo le subɔsubɔdɔa me naa mɔnukpɔkpɔ nyui geɖewo sua mía si míesrɔ̃a ɖaseɖimɔnu nyui siwo ɖewohĩ míenya tsã o. Elżbieta gblɔ be: “Gbeƒãɖeɖedɔa wɔwɔ kple gbeƒãɖela vovovowo naa mɔnukpɔkpɔ sua asinye be meɖea lɔlɔ̃ fiaa haxɔsetɔwo kple ame siwo míedoa go le gbeadzi la siaa hã.” Dze agbagba nànɔ gome kpɔm le gbeƒãɖeɖedɔa me kple gbeƒãɖela vovovowo. Ana nàse vivi na wò subɔsubɔdɔa.\nLé Be Na Ðokuiwò Nyuie\nBe dzo nakpɔtɔ anɔ mía me ɖe subɔsubɔdɔa ŋu la, ele be míawɔ ɖoɖo nyuie, anɔ ɖokuisinusɔsrɔ̃ wɔm edziedzi ahanɔ ɖiɖim ɖe eme nyuie. Ne míagblɔe bubui la, ele be míalé be na mía ɖokuiwo le gbɔgbɔ me kple ŋutilã me siaa.\nBiblia gblɔ be: “Veviedola ƒe tameɖoɖo hea viɖe vɛ.” (Lod. 21:5) Zygmunt si xɔ ƒe 88 fifia gblɔ be: “Ðoɖo nyui dzi zɔzɔ le subɔsubɔdɔa me na taɖodzinu le nye gbeƒãɖeɖedɔa ŋu. Mewɔa ɖoɖo ɖe nye ɣeyiɣiwo ŋu nyuie ale be mekpɔa ɣeyiɣi si sɔ ɖe ɖaseɖiɖidɔa ŋu.”\nŊɔŋlɔawo nyanya nyuie doa ŋusẽ mí henana míenɔa dzadzraɖoɖi ɖe subɔsubɔdɔa wɔwɔ ŋu. Abe ale si ko wòhiã be míanɔ ŋutilãmenuɖuɖu ɖum bene míayi edzi anɔ agbe ene la, nenema kee wòhiã be míanɔ gbɔgbɔmenuwo hã ɖum edziedzi bene míate ŋu ayi edzi anɔ gome kpɔm le gbeƒãɖeɖedɔa me. Mawu ƒe Nya la tsɔtsɔ nyi mía ɖokuiwo gbe sia gbe kple ‘nuɖuɖu si wona le ɣeyiɣi nyuitɔ dzi’ la ɖuɖu ana ŋusẽ naɖo mía ŋu hena subɔsubɔdɔa wɔwɔ.—Mat. 24:45-47.\nElżbieta wɔ asitɔtrɔ vevi aɖewo le eƒe agbe me ale be wòate ŋu ana eƒe subɔsubɔdɔa nanyo ɖe edzi. Egblɔ be: “Meɖe ɣeyiɣi si mezãna ɖe television kpɔkpɔ ŋu la dzi kpɔtɔ geɖe ŋutɔ si wɔe be ɣeyiɣi geɖe sua asinye metsɔ dzrana ɖo ɖe gbeƒãɖeɖedɔa ŋu. Ne mele Biblia xlẽm fiẽ sia fiẽ la, mebua ame siwo medo go le anyigbamama me la ŋu. Media mawunyakpukpui kple nyati siwo ate ŋu akpe ɖe wo ŋu.”\nÐiɖiɖeme nyuie ate ŋu ana be ŋusẽ geɖe wu nanɔ ŋuwò, eye wòate ŋu akpe ɖe ŋuwò nàkpɔ gome le subɔsubɔdɔa me bliboe. Ke hã, modzakaɖeɖe atraɖii ate ŋu agblẽ nu le wò gbeadzisubɔsubɔdɔa ƒe nyonyome ŋu. Andrzej, si nye gbeƒãɖela dovevienu aɖe la, gblɔ be: “Ne ame meɖina ɖe eme o la, enaa ɖeɖi tea eŋu wògbɔa eme, eye ɖeɖiteameŋu ma kple dziɖeleameƒo gbɔ medidi kura o. Mewɔa nu sia nu si mate ŋui be esia nagadzɔ ɖe dzinye o.”—Nyagb. 4:6.\nTogbɔ be míekua kutri vevie hã la, ame ʋɛ aɖewo koe va kpɔa ŋudzedze ɖe nya nyuia ŋu. Gake Yehowa ya maŋlɔ míaƒe dɔwɔwɔwo be gbeɖe o. (Heb. 6:10) Nenye be ame geɖewo medi be yewoaxɔ mí o gɔ̃ hã la, ɖewohĩ woaƒo nu tso míaƒe sasrãkpɔa ŋu le míaƒe dzodzo megbe. Anɔ ko abe nu si míexlẽ tso Xezekiel ŋu ene be: “Woanyae be, nyagblɔɖila aɖe nɔ yewo dome kpɔ.” (Xez. 2:5) Le nyateƒe me la, míaƒe subɔsubɔdɔa mebɔbɔ o, gake míekpɔa viɖe ŋutɔŋutɔwo tso eme, eye ame siwo ɖoa to mí la hã kpɔnɛ.\nZygmunt gblɔ be: “Gomekpɔkpɔ le subɔsubɔdɔa me kpena ɖe mía ŋu míedoa amenyenye yeyea heɖea lɔlɔ̃ fiaa Mawu kple mía haviwo siaa.” Andrzej hã gblɔ be: “Mɔnukpɔkpɔe wònye na mí be míakpɔ gome le agbeɖeɖedɔ sia me. Womagawɔ dɔ sia le xexea me godoo alo agawɔe le nɔnɔme sia tɔgbi me gbeɖe o.” Wò hã àte ŋu akpɔ yayra geɖe ne èdo dzi yi edzi le gome kpɔm le subɔsubɔdɔa me egbea.—2 Kor. 4:1, 2.\nMíaƒe ŋutilã me kple gbɔgbɔ me nu hiahiãwo gbɔ kpɔkpɔ kpena ɖe mía ŋu míedoa dzi le subɔsubɔdɔa me


Wotsɔ Wo Ðokuiwo Na Faa—Le Norway | Nusɔsrɔ̃\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bicol Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Punjabi Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Umbundu Uzbek Venda Vietnamese Wolaita Xhosa Yoruba Zulu\nƑE ƲƐ aɖewoe nye esi va yi la, Roald kple Elsebeth, atsu kple asi siwo wòsusɔ vie woaxɔ ƒe 50 la nɔa agbe bɔkɔɔ le Norway ƒe dugã evelia si nye Bergen la me. Woa kple wo vinyɔnu, Isabel, kpakple wo viŋutsuvi, Fabian, siaa wokpɔa gome le hamea ƒe dɔwo me nuteƒewɔwɔtɔe. Roald nɔ subɔsubɔm abe hamemetsitsi ene eye Elsebeth nye mɔɖela; ɣemaɣi la, Isabel kple Fabian nye gbeƒãɖela dovevienuwo.\nKe hã le September 2009 me la, ƒomea tso nya me be yewoasubɔ le mɔ bubu aɖe nu—wodi be yewoayi aɖaɖe gbeƒã le saɖeaganuto aɖe me kwasiɖa ɖeka. Eya ta Roald kple Elsebeth kpakple Fabian, si xɔ ƒe 18 ɣemaɣi la, zɔ mɔ yi Nordkyn, si nye ƒukpo afã aɖe, si le Finnmark, le Artik Nutowo me la me. Woa kple nɔviŋutsu kple nɔvinyɔnu bubu siwo hã yi saɖeaganuto ma me be yewoakpɔ gome le gbeƒãɖeɖedɔa me la ɖe gbeƒã le kɔƒe si nye Kjøllefjord la me. Roald ɖo ŋku edzi be: “Le kwasiɖa ma ƒe gɔmedzedze la, dzi dzɔm be mete ŋu trɔ asi le nye ɖoɖowo ŋu ale be mate ŋu akpɔ gome le dɔ tɔxɛ sia me kwasiɖa blibo ɖeka.” Gake le kwasiɖa ma ke me la, Roald va tsi dzimaɖi. Nu kae dzɔ?\nNYABIASE AÐE SI MENƆ MƆ KPƆM NA O\nRoald gblɔ be: “Mario si nye mɔɖela eye wòle subɔsubɔm le Finnmark la bia mí le vo me be míadi be míaʋu ayi du si woyɔna be Lakselv me aɖakpe asi ɖe hame aɖe si me gbeƒãɖela 23 le la ŋu hã.” Nyabiase sia dze Roald kpo, elabena menɔ mɔ kpɔm nɛ kura o. Eɖe eme be: “Nye kple Elsebeth míede ŋugble tso eŋu kpɔ va yi ne ate ŋu anya wɔ be míasubɔ le afi si hiahiã geɖe wu le hã—gake míegblɔ be ne mía viawo tsi heʋu le aƒe me hafi ko míate ŋu awɔ esia.” Ke hã le ŋkeke ʋɛ siwo Roald tsɔ ɖe gbeƒã le saɖeaganuto sia me me la, ekpɔe be amewo le didim be yewoasrɔ̃ nu tso Yehowa ŋu. Fifia ye wohiã kpekpeɖeŋu—menye ɣebubuɣi o. Eɖo ŋku edzi be: “Nyabiasea ɖe fu na nye dzitsinya eye mebu eŋu ale gbegbe be nyemete ŋu dɔ alɔ̃ o zã geɖe.” Eyome Mario kɔ Roald kple eƒe ƒomea ɖe ʋu me woyi Lakselv si didi tso Kjøllefjord gbɔ anɔ abe kilometa 240 ene le anyiehe gome. Mario di be ƒome sia ŋutɔ nakpɔ hame sue si le afi ma kple ŋku.\nEsi woɖo Lakselv la, Andreas, si nye hamemetsitsi eve siwo le afi ma la dometɔ ɖeka, kplɔ wo tsa le nutoa me eye wòtsɔ woƒe Fiaɖuƒe Akpata fia wo. Hamea xɔ wo vividoɖeameŋutɔe eye wogblɔ na Roald kple Elsebeth be ado dzidzɔ na yewo ŋutɔ ne woƒe ƒomea ate ŋu aʋu ava kpe asi ɖe Fiaɖuƒedɔa ŋu le afi ma. Andreas nɔ alɔgbɔnu kom eye wògblɔ be yewɔ ɖoɖo ɖe dɔ si Roald kple Fabian ava wɔ la ŋu gɔ̃ hã xoxo! Nu kae amedzroawo awɔ?\nTIATIA KAE WOAWƆ?\nNya si Fabian gblɔ gbãe nye be: “Medzrom be maʋu va afi sia o.” Nyateƒe si wònye be agblẽ exɔlɔ̃ kplikplikpli siwo woa kpli wo wotsi ɖekae le woƒe hamea me la ɖi ava nɔ du vi sue aɖe me medze eŋu o. Tsɔ kpe ɖe eŋu la, mewu elektrikdɔ si srɔ̃m wònɔ la hã nu haɖe o. Gake esi wobia Isabel (si xɔ ƒe 21 ɣemaɣi) nu si wòsusu tso ʋuʋu ava afi ma ŋu la, egblɔ dzidzɔtɔe be: “Nu sia tututue medina xoxoxo be mawɔ!” Ke hã Isabel gblɔ kpee be: “Esi mede ŋugble tso eŋu yi ŋgɔe la, mebia ɖokuinye be, ‘Susu nyui aɖee nye ema vavã? Ðe manɔ xɔ̃nyewo susuma? Alo ɖe makpɔtɔ anɔ nye hame si me nuwo sɔ nyuie eye nu sia nu le edzi dzem nam nyuie le la ko mea?’” Nya kae Elsebeth ya gblɔ? Egblɔ be: “Mese le ɖokuinye me be Yehowa de dɔ aɖe asi na míaƒe ƒomea, gake megabu míaƒe aƒe si míegbugbɔ dzra ɖo eteƒe medidi o kple nu siwo katã míeƒle de eme le ƒe 25 siwo va yi me la ŋu.”\nElsebeth kple Isabel\nEsi kwasiɖa tɔxɛ sia wu enu la, Roald kple eƒe ƒomea trɔ gbɔ va Bergen, gake womete ŋu dzudzɔ wo nɔviŋutsu kple wo nɔvinyɔnu Kristotɔ siwo le Lakselv, si didi tso wo gbɔ abe kilometa 2,100 sɔŋ ene, la ŋu bubu o. Elsebeth gblɔ be: “Medo gbe ɖa na Yehowa zi geɖe, eye mía kple xɔlɔ̃ siwo míedze la míekpɔtɔ nɔ kadodo me to fotowo kple nuteƒekpɔkpɔwo ɖoɖo ɖe mía nɔewo dzi.” Roald gblɔ be: “Mehiã ɣeyiɣi hafi mate ŋu alɔ̃ ɖe ʋuʋu ƒe susu sia dzi. Tsɔ kpe ɖe eŋu la, ele be mabu eŋu nyuie ne anya wɔ be míate ŋu akpɔ míaƒe nuhiahiãwo gbɔ. Aleke míawɔ awɔ esiae? Medo gbe ɖa na Yehowa zi geɖe eye meɖo dze kple nye ƒomea kpakple nɔviŋutsu kpɔnuteƒewo.” Fabian ɖo ŋku edzi be: “Zi ale si mede ŋugble le eŋu la, zi nenemae mekpɔe be susu aɖeke meli si tae magblɔ be nyemate ŋui o. Medo gbe ɖa na Yehowa zi geɖe, eye vivivi la, ʋuʋua ƒe didi la nu va sẽ le menye.” Ke Isabel ya ɖe? Be wòadzra eɖokui ɖo ɖe ʋuʋu si ate ŋu ava eme ŋu la, edze mɔɖeɖedɔa wɔwɔ gɔme le wo de. Esi wòzã ɣeyiɣi geɖe tsɔ wɔ ɖokuisi Biblia nusɔsrɔ̃ hã le ɣleti ade siwo wòtsɔ wɔ mɔɖeɖedɔa me vɔ megbe la, ese le eɖokui me be yesu te be yeaʋu azɔ.\nWOÐE AFƆ SIWO ANA WOAÐO WOƑE TAÐODZINUA GBƆ\nEsi ƒome sia ƒe didi be yewoasubɔ le afi si gbeƒãɖelawo hiã le geɖe wu la nu sẽ le wo me la, woɖe afɔ siwo hiã be woaɖo woƒe taɖodzinua gbɔ. Dɔ nyui aɖe si ƒe fetu nyo eye wòdoa dzidzɔ na Roald ŋutɔ la wɔm wònɔ, gake ebia ƒe ɖeka sɔŋ ƒe mɔkeke. Gake eƒe dɔmemegã gblɔ nɛ be yeadi be wòawɔ dɔ abe ɣeyiɣi aɖe ƒe dɔwɔla ene—awɔ dɔ kwasiɖa eve, eye wòayi mɔkeke kwasiɖa ade, eye wòanɔ ewɔm nenema ɖaa. Roald gblɔ be: “Woɖe nye fetu dzi kpɔtɔ kura, gake nuwo tsɔ afɔ nyuie.”\nElsebeth gblɔ be: “Srɔ̃nye bia tso asinye be madze agbagba adi aƒe aɖe le Lakselv eye mahaya míaƒe aƒe si le Bergen la. Ebia ɣeyiɣi kple agbagbadzedze geɖe, gake míekpɔ dzidzedze.” Egblɔ kpee be: “Le ɣeyiɣi aɖewo megbe la, ɖeviawo kpɔ ɣeyiɣi aɖe ƒe dɔwo, eye wokpe asi ɖe nuɖuɖu kple ʋuɖoɖo ƒe zazãwo ŋu.”\nIsabel gblɔ be: “Esi wònye be du sue aɖe mee míeʋu yi ta la, dɔkpɔkpɔ atsɔ akpɔ ɖokuinye dzi abe mɔɖela ene ye nye nye kuxi gãtɔ. Ɣeaɖewoɣi la, edzena abe ɖe mɔkpɔkpɔ aɖeke meli o ene.” Ke hã esi Isabel lɔ̃ wɔ ɣeyiɣi aɖe ƒe dɔ suesue ɖe sia ɖe si wòkpɔ—siwo ƒe xexlẽme nye asieke le ƒe gbãtɔ me—la, ekpe ɖe eŋu wòkpɔ eƒe ganyawo gbɔ. Aleke nuwo va yii na Fabian? Egblɔ be: “Be mawu elektrikdɔ si srɔ̃m menɔ nu la, ehiã kokoko be maganye dɔsrɔ̃vi. Mewɔ esia le Lakselv. Emegbe mekpɔ dzidzedze le nye dodokpɔa me eye mekpɔ ɣeyiɣi aɖe ƒe dɔ abe elektrikdɔwɔla ene.”\nALE SI AME BUBUWO KEKE WOƑE SUBƆSUBƆDƆA ÐE ENU\nMarelius kple Kesia le gbeƒã ɖem na Sami-nyɔnu aɖe le Norway\nMarelius kple srɔ̃a, Kesia, hã di be yewoasubɔ le afi si gbeƒãɖela geɖe wu hiã le. Marelius, si xɔ ƒe 29 fifia la, gblɔ be: “Takpekpe me nuƒowo kple gbebiame siwo ku ɖe mɔɖeɖedɔa ŋu ʋãm mede ŋugble le ale si makeke nye subɔsubɔdɔa ɖe enu ŋu.” Gake le Kesia si xɔ ƒe 26 fifia ya gome la, ʋuʋu adzo le eƒe ƒometɔwo gbɔ nye mɔxenu nɛ. Egblɔ be: “Edo ŋɔdzi nam be magblẽ nye ame veviwo ɖi ayi teƒe didi aɖe.” Tsɔ kpe ɖe eŋu la, Marelius wɔ dɔ ɣeyiɣiawo katã tsɔ xe ga si wodo tsɔ ƒle woƒe aƒea. Egblɔ be: “Míedo gbe ɖa na Yehowa zi geɖe eye míebiae be wòakpe ɖe mía ŋu míawɔ tɔtrɔwo, eye míete afɔɖeɖewo wɔwɔ.” Gbã la, wozãa ɣeyiɣi geɖe tsɔ srɔ̃a Biblia. Eyome, wodzra woƒe aƒea, woɖe asi le woƒe dɔwo ŋu, eye le August 2011 me la, woʋu yi du si woyɔna be Alta, si le Norway ƒe dziehe, la me. Be woate ŋu akpɔ wo ɖokuiwo dzi le afi ma abe mɔɖelawo ene la, Marelius wɔa dɔ abe gakɔntabula ene, eye Kesia wɔa dɔ le fiase aɖe me.\nAme siwo subɔ le afi si Fiaɖuƒegbeƒãɖela geɖe wu hiã le la ƒe ŋutinya siwo le Ƒegbalẽ me la wɔ dɔ ɖe Knut kple Lisbeth, siwo nye atsu kple asi siwo le woƒe ƒe 35-awo me la dzi. Lisbeth gblɔ be: “Ŋutinya siawo na míebu subɔsubɔ le duta ŋu. Gake menɔ hehem ɖe megbe, elabena meke ɖi hebui be menye nu wònye ame abe nye ene ate ŋu awɔ o.” Ke hã woɖe afɔ siwo ana woaɖo woƒe taɖodzinua gbɔ. Knut gblɔ be: “Míedzra míaƒe aƒea, eye be míate ŋu adzra ga ɖo la, míeʋu yi ɖatsi danye gbɔ. Emegbe esi míedi be míaɖɔ dɔwɔwɔ le dutanyigba dzi kpɔ ta la, míeʋu yi Eŋlisigbedolawo ƒe hame aɖe me le Bergen hena ƒe ɖeka, eye míenɔ Lisbeth dada gbɔ.” Eteƒe medidi o, Knut kple Lisbeth wose le wo ɖokuiwo me be yewosu te aɖe afɔ vevitɔ azɔ, afɔ gã aɖe ŋutɔe woɖe—wotiae be yewoaʋu ayi Uganda. Wotrɔna gbɔna vaa Norway ƒe sia ƒe hewɔa dɔ ɣleti eve. To mɔ ma dzi la, ga si woazã atsɔ akpɔ wo ɖokuiwo dzi ale be woaɖe gbeƒã ɣeyiɣiawo katã le Uganda, le ƒea ƒe ɣleti ewo susɔeawo me la sua wo si.\n“MIÐƆE KPƆ, EYE MIAKPƆ BE, YEHOWA ƑE DƆME NYO”\n“Míeva te ɖe mía nɔewo ŋu kplikplikpli wu tsã.”—Roald\nAleke nuwo va yi na nɔvi siawo siwo tsɔ wo ɖokuiwo na faa la? Roald gblɔ be: “Ɣeyiɣi geɖe sua mía si míenɔa anyi ɖekae abe ƒome ene le saɖeaganuto sia me wu ale si míewɔe le Bergen. Míeva te ɖe mía nɔewo ŋu kplikplikpli wu tsã. Lɔlɔ̃ si le mía viawo si na Yehowa la tsi ɖe edzi, eye esia teƒekpɔkpɔ nye yayra.” Egblɔ kpee be: “Tsɔ kpe ɖe eŋu la, nukpɔsusu si da sɔ ku ɖe ŋutilãmenuwo ŋu va su mía si. Asixɔxɔ mele wo ŋu abe ale si míesusui tsã ene o.”\nElsebeth kpɔe be ehiã be yeasrɔ̃ gbe bubu aɖe. Nu ka tae? Kɔƒe si nye Karasjok si le Samitɔwo ƒe nutoa titina hã le Lakselv Hamea ƒe anyigbamama me. Samitɔwo nye Norway, Sweden, Finland, kple Russia dumevidzidziwo. Eya ta be wòanɔ bɔbɔe na Elsebeth be wòaɖe gbeƒã na ame siawo la, esrɔ̃ Samigbe. Fifia etea ŋu zãa gbegbɔgblɔ sia tsɔ ɖoa dze kple amewo va se ɖe afi aɖe. Ðe wòle dzidzɔ kpɔm le eƒe anyigbamama yeyea mea? Egblɔ kple dzidzɔ be: “Biblia nusrɔ̃vi ade ye le asinye. Afi bubu kae magadi be manɔ wu afi sia!”\nFabian, si le subɔsubɔm fifia abe mɔɖela kple subɔsubɔdɔwɔla ene la, gblɔ be ye kple Isabel yewokpe ɖe ƒewuivi etɔ̃ siwo hiã na dzideƒo be woaƒo wo ɖokuiwo ɖe hamea ƒe dɔwo me geɖe wu la ŋu le yewoƒe hame yeyea me. Sɔhɛ etɔ̃ siawo katã le subɔsubɔdɔa wɔm kple dzo fifia. Le nyateƒe me la, wo dometɔ eve xɔ nyɔnyrɔ eye wowɔ kpekpeɖeŋu mɔɖeɖedɔa le March 2012 me. Ƒewuivi siawo dometɔ ɖeka si nɔ tatram ɖa tso nyateƒea gbɔ la da akpe na Fabian kple Isabel be wokpe ɖe ye ŋu yewɔ nyateƒea ye tɔe. Fabian gblɔ be: “Esi wògblɔ nya sia la, ewɔ dɔ ɖe dzinye ŋutɔ. Enye dzidzɔ gã aɖe ŋutɔ be woakpe ɖe ame aɖe ŋu!” Isabel hã gblɔ be: “Le gbeƒãɖeɖe le afi sia me la, ‘Meɖɔe kpɔ eye mekpɔe be Yehowa ƒe dɔme nyo’ vavã.” (Ps. 34:9) Egblɔ kpee be: “Tsɔ kpe ɖe emawo katã ŋu la, dzidzɔ sɔŋ ye subɔsubɔ le afi sia nye!”\nMarelius kple Kesia le agbe tsɛ nɔm fifia, gake viɖe geɖe le woƒe agbea ŋu. Gbeƒãɖela 41 ye le hame si le Alta, si me woʋu yi, la me fifia. Marelius gblɔ be: “Ne metrɔ kpɔ megbe la, edea dzi ƒo ŋutɔ ne mekpɔ tɔtrɔ si gbegbe míewɔ le agbe me. Míeda akpe na Yehowa be míete ŋu le esubɔm abe mɔɖelawo ene le afi sia. Naneke meli si naa ame ƒe dzi dzea eme wu esia o.” Kesia gblɔ kpee be: “Mesrɔ̃ ale si maka ɖe Yehowa dzi bliboe wu, eye eya hã lé be na mí nyuie. Mede dzesii hã be, agbenɔnɔ le didiƒe tso nye ƒometɔwo gbɔ kpe ɖe ŋunye medea asixɔxɔ ɣeyiɣi siwo míetsɔ nɔa du la ŋu geɖe wu. Nyametsotso si míewɔ la mevem kpɔ o.”\nKnut kple Lisbeth le nu srɔ̃m kple ƒome aɖe le Uganda\nEye aleke nɔnɔmeawo le na Knut kple Lisbeth le Uganda? Knut gblɔ be: “Exɔ ɣeyiɣi hafi mete ŋu trɔ ɖe nutoa kple dekɔnu yeyea ŋu. Tsi, elektrikkaɖi, kple dɔmeɖui ƒe kuxiwo ɖe fu na mí—nu siawo katã vana hedzona, gake míetea ŋu srɔ̃a nu kple Biblia nusrɔ̃vi geɖe ale si nu míedi!” Lisbeth gblɔ be: “Gaƒoƒo afã ko tso afi si míele la, anyigbamama siwo me nya nyuia meɖo o la sɔŋ le afi ma. Ke hã ne míeyi afi ma la, míekpɔa amewo wonɔa Biblia xlẽm eye wobiana tso mía si be míasrɔ̃ nu kpli yewo. Biblia me nyawo fifia ame bɔbɔɖokui siawo nye dzidzɔ si ɖeke mesɔ kplii o!”\nNe Kristo Yesu míaƒe Kplɔla si le dziƒo la kpɔ ale si gbeƒãɖeɖedɔ si gɔme wòdze la ɖo anyigba ƒe nuto geɖe wu me la, aleke gbegbe dzi adzɔe nye esi! Ɛ̃, dzidzɔ gã aɖe wònyena na Mawu ƒe amewo katã be woatsɔ wo ɖokuiwo ana faa awɔ ɖe Yesu ƒe sedede si nye be “[woawɔ] dukɔwo katã me tɔwo woanye nusrɔ̃lawo” la dzi.—Mat. 28:19, 20.\nBiblia ƒe aɖaŋuɖoɖowo dzi wɔwɔ ate ŋu akpe ɖe ŋuwò nàdzra ɖo ɖe subɔsubɔ le afi si Fiaɖuƒegbeƒãɖela geɖe wu hiã le ŋu:\nDo gbe ɖa na Yehowa nàbiae be wòana didi kple “nunya vavã” wò.—Lod. 3:21; Flp. 2:13; Yak. 1:5.\nDi aɖaŋuɖoɖo tso xɔsetɔ nyanuwo gbɔ. “Ne èzɔ kple nunyalawo la, àdze nunya.”—Lod. 12:15; 13:20.\nWɔ ɖoɖo aɖewo koŋ. “Veviedolawo ƒe tameɖoɖo hea viɖe vɛ.”—Lod. 12:15.\nÐe zɔ yi ŋgɔ, eye wɔ ɖe wò ɖoɖoawo dzi. ‘Wɔ nyui.’—Ps. 37:3.\nNe eɖe afɔ siawo la, àte ŋu aka ɖe edzi be Yehowa ayra ɖe wò agbagbadzedzewo dzi!—Lod. 16:3.


AGBENƆNƆ, ganyawo, kple dunyahehe ƒe kuxiwo le fu ɖem na xexea ale gbegbe. Gake le tɔtɔ siawo katã me la, Yehowa Ðasefowo kpe ta ŋutifafatɔe le ŋkeke etɔ̃ ƒe “Fiaɖuƒe Gbeƒãɖela Veviedonulawo” Nutome Gã Takpekpewo me. Wowɔ kpekpe siawo le xexeame godoo tso May 2002 ƒe gɔmedzedze.\nTakpekpeawo nye dzidzɔɣeyiɣiwo nyateƒe. Mina míadzro wɔna tuameɖo sia si wotu ɖe Biblia dzi la me kpuie.\nŊkeke Gbãtɔ Te Gbe Ðe Yesu ƒe Veviedodonu Dzi\nTakpekpea ƒe ŋkeke gbãtɔ ƒe tanyae nye “Srɔ̃ Míaƒe Aƒetɔ Yesu ƒe Veviedodonu.” (Yohanes 2:17) Nuƒo si nye “Mi Fiaɖuƒe Gbeƒãɖelawo, Dzi Nedzɔ Mi ɖe Miaƒe Ƒuƒoƒo Ðekae Ŋu” la kpe vavalawo vividoɖeameŋutɔe be woakpɔ gome le dzidzɔ si nɔa Mawu ƒe amewo ƒe takpekpewo me ɣesiaɣi la me. (Mose V, 16:15) Gbebiabia nyanyui gbeƒãɖela veviedonulawo kplɔ nuƒo sia ɖo.\nNuƒo si nye “Yehowa ƒe Nu Nenyo Ŋuwò Vevie” ɖe Psalmo 37:1-11 me kpukpuiawo me ɖekaɖeka. Wode dzi ƒo na mí be “dzi megaku” mí ɖe yeaɖi dzidzedze si nuvlowɔlawo kpɔna la ta o. Togbɔ be ame vɔ̃ɖiwo agblɔ alakpanyawo ɖe mía ŋu hã la, Yehowa ana amesiwo tututu nye eƒe ame wɔnuteƒewo la nadze nyuie le ɣeyiɣi aɖe megbe. Nuƒo si nye “Minye Akpedalawo” dzro alesi míate ŋu ada akpe na Mawui me. Ele be Kristotɔwo katã natsɔ “kafukafuvɔsa” anɔ Yehowa nam. (Hebritɔwo 13:15) Ke hã, ɣeyiɣi agbɔsɔsɔme si míetsɔna ɖoa anyi na Yehowa ƒe subɔsubɔdɔa nɔ te ɖe míaƒe ŋudzedzekpɔkpɔ kple nɔnɔmewo dzi.\nNuƒo tɔxɛa ƒe tanyae nye “Wode Veviedodonu ƒe Dzo Fiaɖuƒe Gbeƒãɖelawo Me.” Eɖee fia be Yesu Kristoe nye veviedodonu ƒe kpɔɖeŋuɖola nyuitɔ na mí. Esi woɖo Dziƒofiaɖuƒea anyi le ƒe 1914 me megbe la, ehiã be Kristotɔ vavãwo nado vevie nu aɖe gbeƒã nyanyui ma. Nuƒolaa he susu yi takpekpe si wowɔ le Cedar Point, Ohio, U.S.A., le ƒe 1922 me dzi heɖo ŋku amekpekpe si womaŋlɔ be o la dzi na mí be: “Miɖe Gbeƒã Fia la Kple Eƒe Fiaɖuƒea”! Esi ɣeyiɣiawo va le yiyim la, dzo si nɔ Mawu subɔla wɔnuteƒewo me ʋã wo be woaɖe gbeƒã Fiaɖuƒea ŋuti nyateƒe dodzidzɔname siawo na dukɔwo.\nNuƒo si nye “Migavɔ̃ O Elabena Míenya be Yehowa Li Kpli Mí,” si woƒo le ŋkeke gbãtɔ ƒe ŋdɔ me, ɖee fia be Mawu ƒe amewoe Satana tɔ ŋkui koŋ. Gake togbɔ be míedzea ŋgɔ tsitretsiɖeŋu hã la, ŋugbledede le xɔsetɔ geɖe siwo nɔ anyi le Biblia me kple egbeŋkekea me tɔwo ƒe kpɔɖeŋuwo ŋu dea dzi ƒo na mí be míekpea akɔ kple dodokpɔwo kpakple tetekpɔwo vɔvɔ̃manɔmee.—Yesaya 41:10.\nEyome nuƒo kpui si ƒe tanyae nye “Mixa ƒe Nyagblɔɖia Doa Ŋusẽ Mí be Míazɔ le Yehowa ƒe Ŋkɔ Me,” si woma ɖe akpa etɔ̃ la kplɔe ɖo. Nuƒola gbãtɔa tsɔ alesi agbenyuinɔnɔ ƒe toyiyi, xɔsegbegbe, kple ŋutilãmenudidi vivivo nɔ le Mixa ŋɔli la sɔ kple míaƒe ɣeyiɣia. Egblɔ be: “Kakaɖedzi anɔ míaƒe etsɔme mɔkpɔkpɔa ŋu ne míena dzi ɖoto su mía si eye míekpɔa egbɔ be wokpɔ mí le anyinɔnɔ kɔkɔe kple mawusosroɖagbenɔnɔ me ɣesiaɣi—eye ne míeŋlɔ Yehowa ƒe ŋkekea ƒe vava be o.”—Petro II, 3:11, 12.\nNuƒo kpui evelia ƒola la tɔ asi alesi Mixa ƒo nu tsi tre ɖe Yuda kplɔlawo ŋu la dzi. Wowɔ ŋlɔmi le ame dahewo kple wɔnamanɔŋutɔwo ŋu. Gake Mixa gblɔe ɖi be tadeagu vavãtɔ aɖu dzi. (Mixa 4:1-5) Le ŋusẽ si Yehowa ƒe gbɔgbɔ kɔkɔea do mí ta la, míeɖoe kplikpaa be míaɖe gbeƒã mɔkpɔkpɔgbedasi sia si naa gbɔdzɔe ame la. Ke ne míese le mía ɖokui me be lãmegbegblẽ le fu ɖem na mí alo se le mía ɖokui me be míegbɔdzɔ le mɔ bubu aɖe nu ya ɖe? Nuƒola etɔ̃lia gblɔ be: “Yehowa ƒe nudidiwo mesesẽ akpa o eye míate ŋu awɔ wo dzi.” Eyi edzi dzro Mixa 6:8 ƒe akpa vovovoawo me, afisi míexlẽ le be: “Nusi ko dim Yehowa le tso asiwò la, enye be, nawɔ nusi le eteƒe, nalɔ̃ dɔmenyowɔwɔ, eye nabɔbɔ ɖokuiwò ɖe anyi ahazɔ le wò Mawu ŋku me.”\nEsi xexeame ƒe agbe nyui manɔmanɔ ate ŋu akpɔ ŋusẽ ɖe Kristotɔwo dzi ta la, mí katã míekpɔ viɖe tso nuƒo si ƒe tanyae nye “Yi Edzi Nànɔ Agbe Dzadzɛ to Wò Dzi Ta Kpɔkpɔ Me” me. Le kpɔɖeŋu me, agbe dzadzɛ si míanɔ akpe ɖe mía ŋu be srɔ̃ɖeɖe si me dzidzɔ le nasu mía si. Abe Kristotɔwo ene la, mele be míabu etete akpɔ be míaƒo mía ɖokui ɖe gbɔdɔdɔ ƒe agbegbegblẽnɔnɔ me gɔ̃ hã ŋu gbeɖe o.—Korintotɔwo I, 6:18.\nNuƒo si nye “Kpɔ Nyuie le Amebeble Ŋu” ɖee fia be míebua nya totrowo, nyateƒe afã afãwo, kple alakpanya siwo xɔsegbelawo gblɔna nunyatɔe be wonye aɖi. (Kolosetɔwo 2:8) Nenema ke mele be míable mía ɖokui anɔ bubum be míate ŋu aɖi kɔ na míaƒe dzodzro vɔ̃wo emetsonuwo makpɔmakpɔe o.\nŊkeke gbãtɔ ƒe nuƒo mamlɛa ƒe tanyae nye “Subɔ Mawu Vavãtɔ Ðeka Kolia La.” Esi xexeame ƒe nɔnɔmewo yi edzi le gbegblẽm ɖe edzi la, aleke gbegbee wòdzɔa dzi na ame enye si be woanya be Yehowa ahe eƒe dzɔdzɔenyenye xexe yeyea vɛ kpuie! Amekawoe anɔ eme? Amesiwo subɔ Yehowa la ɖeɖekoe. Be wòakpe ɖe mía ŋutɔwo, mía viwo, kple míaƒe Biblia nusrɔ̃viwo ŋu be míaɖo taɖodzinu sia gbɔ la, nuƒola la ɖe nusrɔ̃gbalẽ yeye si nye Subɔ Mawu Vavã Ðeka Kolia La ɖe go. Aleke wòdzɔ dzi na mí enye si be míexɔe!\nŊkeke Evelia Ƒo Nu tso Veviedodonu le Dɔ Nyuiwo Wɔwɔ me Ŋu\nTanya si nɔ takpekpea ƒe ŋkeke evelia si enye “Mido Vevie Nu le Dɔ Nyuiwo Wɔwɔ Me.” (Petro I, 3:13) Nuƒola gbãtɔ dzro ŋkekea ƒe mawunyakpukpuia me. Ete gbe ɖe edzi be gbesiagbe mawunyakpukpuia me dzodzro moveviɖoɖotɔe edziedzi dzia míaƒe veviedodonu ɖe edzi.\nEyome “Fiaɖuƒe Gbeƒãɖela Siwo Dea Bubu Woƒe Subɔsubɔdɔ Ŋu,” si nye nuƒo kpuiwo la kplɔe ɖo. Akpa gbãtɔ te gbe ɖe alesi wòhiãe be míawɔ Mawu ƒe Nya la ŋudɔ pɛpɛpɛe dzi. (Timoteo II, 2:15) Biblia si míazã nyuie la naa ‘wòkpɔa ŋusẽ’ ɖe amewo ƒe agbe dzi. (Hebritɔwo 4:12) Ele be míahe amewo ƒe susu ayi Biblia dzi ahaɖe eme kakaɖedzitɔe. Nuƒo kpuiawo ƒe akpa evelia de dzi ƒo na mí be míagbugbɔ ayi ɖetsɔlemetɔwo gbɔ edziedzi. (Korintotɔwo I, 3:6) Dzadzraɖo kple dzinɔameƒo hiã bene míate ŋu atrɔ ayi amesiwo katã tsɔ ɖe le eme la gbɔ enumake. Akpa etɔ̃lia kafui be míabu ame ɖesiaɖe si míado goe la be ate ŋu azu nusrɔ̃la eye wòɖee fia be nuƒoƒo tso Biblia-nusɔsrɔ̃ ƒe ɖoɖoa ŋu le yiyi zi gbãtɔ me ate ŋu ana míava kpɔ dzidzɔ si le kpekpe ɖe amewo ŋu be woazu nusrɔ̃lawo me.\n“Nusita Wòle Be ‘Míado Gbe Ða Madzudzɔmadzudzɔe’” enye nuƒo si kplɔe ɖo la ƒe tanya. Biblia de dzi ƒo na Kristotɔwo be woakpɔ Mawu sinu hena mɔfiame le woƒe agbenɔnɔ ƒe akpa sia akpa. Ehiã be míadi ɣeyiɣi na gbedodoɖa le mía ɖokui si. Gawu la, ele be míado gbe ɖa madzudzɔmadzudzɔe, elabena ɖewohĩ Yehowa ana míayi edzi anɔ gbea dom ɖa va ɖo ɣeyiɣi aɖe hafi míaxɔ eŋuti ŋuɖoɖo.—Yakobo 4:8.\nNuƒo si nye “Dzeɖoɖo Siwo Ku Ðe Gbɔgbɔmenuwo Ŋu Tua Ame Ðo” xlɔ̃ nu mí be míazã nuƒoƒo ƒe nunanaa wòaɖe vi na mía ŋutɔwo kple ame bubuwo. (Filipitɔwo 4:8) Ehiã be srɔ̃tɔwo kple ɖeviwo naɖo dze tso gbɔgbɔmenuwo ŋu gbesiagbe. Be woate ŋu awɔ esia la, ele be ƒomewo nadze agbagba aɖu nu ɖekae zi ɖeka ya teti gbesiagbe, si awɔe be woate ŋu aɖo dze tuameɖowo.\nŊdi ƒe wɔnaa wu nu kple nuƒo dodzidzɔname si nye “Alesi Adzɔgbeɖeɖe Kple Nyɔnyrɔxɔxɔ Kplɔa Ame Yia Ðeɖekpɔkpɔ Mee.” Sidzedze su nyɔnyrɔxɔlawo si, woxɔ nusiawo dzi se, wotrɔ dzi me, woɖe asi le nugbegblẽwɔwɔ ŋu, eye wotsɔ wo ɖokuiwo ɖe adzɔgbee na Mawu. Nuƒola la gblɔ be le woƒe nyɔnyrɔxɔxɔ megbe la, ele be woayi edzi atsi le gbɔgbɔ me eye woalé woƒe veviedodonu kple agbenyuinɔnɔ me ɖe asi.—Filipitɔwo 2:15, 16.\nLe ŋdɔ ma me la, wote gbe ɖe nyati vevi eve dzi le nuƒo si nye “Bɔbɔ Ðokuiwò, eye Nàna Wò Ŋku Dzi Nadza” me. Mía ɖokui bɔbɔ fia míaƒe gbɔdzɔgbɔdzɔwo kple ɖoƒe si le mía si le Mawu ŋkume la ŋuti nukpɔsusu si da sɔ si anɔ mía si. Ðokuibɔbɔ kpena ɖe mía ŋu be míana míaƒe ŋku dzi “nadza”—wòanɔ Mawu ƒe Fiaɖuƒea ŋu, ke menye ŋutilãmenuwo ŋu o. Ne míewɔ esia la, mahiã be míatsi dzimaɖi o, elabena Yehowa akpɔ míaƒe nuhiahiãwo gbɔ.—Mateo 6:22-24, 33, 34.\nNuƒola si kplɔe ɖo ɖe nusitae wòle be ‘Míaka Ðe Yehowa Dzi Bliboe le Xaxaɣiwo’ la me. Aleke míate ŋu anɔ te ɖe nuwo abe ame ŋutɔ ƒe gbɔdzɔgbɔdzɔwo kple ga alo lãmesẽ kuxiwo ene nui? Mina míabia Yehowa be wòana nunya si sɔ na agbenɔnɔ la mí eye míabia kpekpeɖeŋu tso ame bubuwo gbɔ. Le esi teƒe be míana dzidziƒoame alo dziɖeleameƒo naɖu mía dzi la, ele be míado ŋusẽ alesi míeka ɖe Mawu dzii to eƒe Nyaa xexlẽ me.—Romatɔwo 8:35-39.\nTakpekpea ƒe nuƒo kpui mamlɛtɔ ƒe tanyae nye “Dodokpɔ Vovovowo Doa Míaƒe Xɔse ƒe Nyonyome Kpɔna.” Akpa gbãtɔ ɖo ŋku edzi na mí be wotiaa Kristotɔ vavãwo katã yome. Enyea ɖaseɖiɖi, doa ŋusẽ míaƒe xɔse, henaa mɔnukpɔkpɔ mí be míaɖe míaƒe nuteƒewɔwɔ na Mawu afia. Togbɔ be míedea míaƒe agbe afɔku me yakatsyɔ o hã la, míato mɔ siwo mesɔ ɖe Ŋɔŋlɔawo nu o dzi aƒo asa na yometiti gbeɖe o.—Petro I, 3:16.\nNuƒo kpui siawo ƒe akpa evelia ƒola la ɖo biabia siwo ku ɖe akpaɖekedzimademade ŋu la ŋu. Kristotɔ gbãtɔwo menye aʋatsrilawo o, gake wonyae be yewotsɔ yewo ɖokui na Mawu keŋkeŋ. Nenema ke egbea la, Yehowa Ðasefowo léa gɔmeɖose si nye be “mietso xexeame o” la me ɖe asi sesĩe. (Yohanes 15:19) Esi wònye be míaƒe akpaɖekedzimademade ŋuti dodokpɔawo ate ŋu adzɔ le vome ta la, ele be ƒomewo nadi ɣeyiɣi atsɔ adzro mɔfiame siwo Biblia na le nya sia ŋu me. Abe alesi nuƒo kpui sia ƒe nuƒo etɔ̃lia ɖee fia ene la, menye Satana ƒe taɖodzinue nye be yeawu mí kokoko o, ke boŋ be yeazi mía dzi míazu nuteƒemawɔlawo. Ne míenɔ te ɖe fewuɖuɖu, agbegbegblẽnɔnɔ ƒe nyaƒoɖeamenuwo, seselelãme ƒe vevesese, kple lãmegbegblẽwo nu nuteƒewɔwɔtɔe la, míehea kafukafu vɛ na Yehowa.\nVividoɖeameŋu ƒe amekpekpe si nye “Te Ðe Yehowa Ŋu” enye ŋkekea ƒe nuƒo mamlɛa ƒe tanya. Yehowa ƒe nɔnɔme veviwo gɔmesese hea mí ɖe eŋu. Ezãa eƒe ŋusẽ triakɔ la tsɔ kpɔa eƒe amewo ta, vevietɔ le gbɔgbɔ me. Eƒe dzɔdzɔenyenye mele kpaɖii o, ke boŋ eʋãnɛ be wòaɖo agbe si nuwuwu meli na o la anyi na amesiame si wɔa nu le dzɔdzɔenyenye me la. Mawu ƒe nunya dze le mɔ si nu wòzã amegbetɔ madeblibowo tsɔ ŋlɔ Bibliae me. Nusi nyoa ame ŋu wu enye eƒe lɔlɔ̃, si ʋãe be wòwɔ ɖoɖo ɖe ameƒomea ɖeɖe to Yesu Kristo dzi ŋu. (Yohanes 3:16) Nuƒola la ɖe agbalẽ yeye dodzidzɔname si nye Te Ðe Yehowa Ŋu la ɖe go tsɔ wu enui.\nŊkeke Etɔ̃lia Ku Ðe Veviedodo le Dɔ Nyuiwo Wɔwɔ me Ŋu\nTakpekpea ƒe ŋkeke etɔ̃lia ƒe tanyae nye “Amesiwo Doa Vevie Dɔ Nyui Wɔwɔ.” (Tito 2:14) Wotsɔ ƒome aɖe ƒe ŋkekea ƒe mawunyakpukpuia me dzodzro dze ŋdi wɔnaa gɔmee. Eyome nuƒo si nye “Ðe Nèɖoa Ŋu Ðe Yehowa Ŋua?” kplɔe ɖo. Dukɔwo ɖoa ŋu ɖe numaɖinuwo ŋu to dziɖoɖo ɖe woa ŋutɔwo ƒe nunya kple ŋusẽ ŋu me. Ke hã, Yehowa ƒe subɔlawo tsɔ dzinɔameƒo kple dzidzɔ ɖoa ŋu ɖe eyama ŋu togbɔ be wotoa afɔkuwo me hã.—Psalmo 46:2-4, 8-12.\nAkpa si nye “Sɔhɛwo—Mitu Miaƒe Etsɔme ɖe Yehowa ƒe Habɔbɔa Dzi” ɖo biabia si nye: Aleke agbe awɔ adze edzi tututu na sɔhɛe? ŋu. Ga, nunɔamesiwo, kple ŋkɔxɔxɔ yometiti mate ŋu ahe esia vɛ nɛ o. Mía Wɔla la xlɔ̃ nu sɔhɛwo lɔlɔ̃tɔe be woaɖo ŋku ye dzi le woƒe sɔhɛmenɔɣi. Nuƒola la bia gbe ame aɖewo siwo do vevie Kristotɔwo ƒe subɔsubɔdɔa le woƒe sɔhɛmenɔɣi, eye míese dzidzɔ si wokpɔ. Aleke wòɖe vi enye si esi míexɔ trakt yeye si nye Sɔhɛwo—Agbemedɔ Kae Miawɔ?, si ŋu wotrɔ asi le be wòakpe ɖe sɔhɛ Ðasefowo ŋu be woaɖo etsɔme mavɔ aɖe ƒe gɔmeɖokpe anyi le Yehowa ƒe habɔbɔa me.\nEyome wowɔ Biblia me drama si he ame ƒe susu si nye “Nɔ Te Sesĩe le Xaxaɣiwo Me.” Eku ɖe dɔ si Yeremya wɔ ɣeyiɣi didi tso eƒe sɔhɛmenɔɣi ɖaseɖe Yerusalem ƒe tsɔtsrɔ̃ si ŋu nya wògblɔ ɖi veviedodotɔe ŋu. Yeremya se le eɖokui me be yemedze na yeƒe dɔdasia o, gake ewɔe de goe togbɔ be wotsi tre ɖe eŋu hã, eye Yehowa ɖee.—Yeremya 1:8, 18, 19.\nNuƒo si kplɔ dramaa ɖo enye “Nɔ Abe Yeremya Ene—Nàɖe Gbeƒã Mawu ƒe Nya la Vɔvɔ̃manɔmee.” Zi geɖe la, wogblɔa alakpanya kple ameflunya vɔ̃ɖiwo ɖe egbeŋkekea me Fiaɖuƒe gbeƒãɖelawo koŋ ŋu. (Psalmo 109:1-3) Gake míate ŋu akpe akɔ kple dziɖeleameƒo, abe Yeremya ene, to dzidzɔkpɔkpɔ ɖe Yehowa ƒe Nya ŋu me. Eye míeka ɖe edzi be amesiwo tsia tre ɖe mía ŋu la makpɔ dzidzedze o.\nDutoƒonuƒo si ƒe tanyae nye “Xexe Sia me ƒe Nɔnɔme Le Tɔtrɔm” sɔ ɖe ɣeyiɣia nu ŋutɔ. Tɔtrɔ ɖedzesiwo dzɔ le míaƒe ɣeyiɣia me. Biblia gblɔe ɖi be nɔnɔme siawo, tsɔ kpe ɖe “ŋutifafa kple anyinɔnɔ dedie” ƒe boblododowo ŋu, aɖo ta Mawu ƒe ʋɔnudrɔ̃ŋkeke dziŋɔa me. (Tesalonikatɔwo I, 5:3) Ahe tɔtrɔ wɔnukuwo—si nye aʋawɔwɔwo, nuvlowɔwɔ, ŋutasẽnuwɔwɔ, kple dɔléle gɔ̃ hã ƒe nuwuwu—vɛ. Ekema le esi teƒe be míaɖo ŋu ɖe nuɖoanyi sia ŋu la, fifiae wòle be míati mawusosroɖa yome ahayi edzi anɔ agbe dzadzɛ nɔm.\nTakpekpea ƒe nuƒo mamlɛa si ƒe tanyae nye “Migba Go le Dɔ Nyuiwo Wɔwɔ me Mi Fiaɖuƒe Gbeƒãɖela Veviedonulawo” ye kplɔ kwasiɖaa ƒe Gbetakpɔxɔ nusɔsrɔ̃ totoɖeme ɖo. Nuƒola la ɖe alesi wɔnaa de dzo mía me le gbɔgbɔ me hede dzi ƒo na mí be míaɖo ŋu ɖe Yehowa ŋu la fia. Le etaƒoƒo me la, woxlɔ̃ nu mí be míanɔ dzadzɛ, alɔ̃ ame, ahanye Mawu ƒe Fiaɖuƒea ƒe gbeƒãɖela dovevienuwo.—Petro I, 2:12.\nAbe alesi wònɔ le Yehowa subɔla siwo nɔ anyi le Nexemya ŋɔli gome ene la, míetsɔ dzidzɔ trɔ yi aƒee le gbɔgbɔmeyayra siwo míexɔ le “Fiaɖuƒe Gbeƒãɖela Veviedonulawo” Nutome Gã Takpekpea me ta. (Nexemya 8:12) Ðe takpekpe dedzoameme sia mena dzidzɔ kple tameɖoɖo kplikpaa be yeayi edzi anye Fiaɖuƒe gbeƒãɖela veviedonula yɔ mewò oa?\n[Aɖaka/Nɔnɔmetata si le axa 23]\nNusrɔ̃gbalẽ Yeye Aɖe!\nLe takpekpea ƒe ŋkeke gbãtɔ ƒe nuwuwu la, edzɔ dzi na vavalawo be woɖe agbalẽ yeye si nye Subɔ Mawu Vavã Ðeka Kolia La ɖe go. Wotrɔ asi le eŋu be woasrɔ̃e kple amesiwo wu Sidzedze si Kplɔa Ame Yia Agbe Mavɔ Me ƒe agbalẽa sɔsrɔ̃ nu, eye ɖikeke mele eme o be ado ŋusẽ “amesiwo ƒe nɔnɔme sɔ na agbe mavɔ kpɔkpɔ” la ƒe xɔse.—Dɔwɔwɔwo 13:48, NW.\nNusi Akpe Ðe Ŋuwò Nàte Ðe Mawu Ŋu\nTakpekpea ƒe ŋkeke evelia ƒe nuƒo mamlɛa ƒola ɖe gbeƒã agbalẽ yeye si nye Te Ðe Yehowa Ŋu la ɖeɖe ɖe go. Ele akpa vevi ene me, eye akpa ɖesiaɖe ku ɖe Yehowa ƒe nɔnɔme veviawo dometɔ ɖeka—ŋusẽ, dzɔdzɔenyenye, nunya, kple lɔlɔ̃—ŋu. Ta aɖe le agbalẽa ƒe akpawo dometɔ ɖesiaɖe me si ɖe alesi Yesu Kristo ɖo kpɔɖeŋu nyui ɖi le Mawu ƒe nɔnɔmewo ɖeɖe fia le nuwɔna ŋutɔŋutɔ mee la me. Taɖodzinu si le agbalẽ sia ŋu koŋ enye be wòakpe ɖe mía kple míaƒe Biblia-nusrɔ̃viwo ŋu be míatu ƒomedodo si le kplikplikpli eye eme sẽ la ɖo le mía kple Yehowa Mawu dome.\n[Aɖaka/Nɔnɔmetata siwo le axa 26]\nGbɔgbɔmemɔfiafia na Sɔhɛwo\nNusi ɖe dzesi le takpekpea ƒe ŋkeke etɔ̃lia ŋu enye trakt tɔxɛ aɖe si woɖe ɖe go si ƒe tanyae nye Sɔhɛwo—Agbemedɔ Kae Miawɔ? Trakt yeye sia, si ŋu wotrɔ asi le be wòakpe ɖe Ðasefo siwo nye sɔhɛwo ŋu be woawɔ nyametsotso siwo sɔ na woƒe etsɔme, la na Ŋɔŋlɔawo me ɖaŋuɖoɖo siwo ku ɖe agbemedɔ si woawɔ le Yehowa ƒe subɔsubɔdɔa me tegbee la ŋu.\nƉoe Ɖe Amewo Ɖoe Ɖe Amewo “Fiaɖuƒe Gbeƒãɖela Veviedonulawo” Kpe Ta Dzidzɔtɔe\nw03 1/15 axa 22-27


Ale Si Nàwɔ Anye Srɔ̃ŋutsu Nyui—Nya Si Biblia Gblɔ\nGBE BUBU Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinagbe (Yunnanese) Chinese (Sichuanese) Chitonga Chitonga (Malawi) Chitumbuka Cibemba Cinyanja Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gun Haitian Creole Hausa Hebrew Hiligaynon Hungarian Iban Igbo Iloko Indonesian Isoko Italian Japanese Karen (S'gaw) Kazakh Kikamba Kikaonde Kikongo Kikuyu Kimbundu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Maya Mixe Mizo Mongolian Moore Myanmar Nahuatl (Northern Puebla) Ndebele Ndonga Nepali Ngabere Ngangela Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Bolivia) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tajiki Tatar Tetun Dili Thai Tigrinya Tiv Tok Pisin Tongan Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Venda Vietnamese Wolaita Xhosa Yoruba Zapotec (Isthmus) Zulu\nALEKE wòle be srɔ̃ŋutsu nawɔ nu ɖe srɔ̃a ŋui? Tso ɖevime ke la, ame geɖe xɔe se be srɔ̃ŋutsu ƒe agbanɔamedzi vevitɔe nye be wòakpɔ eƒe ƒomea ƒe ganyawo gbɔ. Ke hã, togbɔ be nu geɖe sua srɔ̃nyɔnu aɖewo si hã, womekpɔa dzidzɔ o, eye ɖewo gɔ̃ hã tsia dzodzodzoe. Le kpɔɖeŋu me, Rosa, si nye Spaintɔ la gblɔ tso srɔ̃a ŋu be, “Ne míele amewo dome la, wosusuna be ame nyui aɖee srɔ̃nye nye, gake mewɔa nu ɖe ŋunye nyuie le aƒe me o.” Joy, si tso Nigeria la gblɔ be, “Ne mía kple srɔ̃nye ƒe susu mewɔ ɖeka le nane me o la, egblɔna be, ‘Ele be nàwɔ nu sia nu si megblɔ elabena srɔ̃wòe menye.’”\nAleke srɔ̃ŋutsu ate ŋu awɔ eƒe tanyenyea ŋu dɔ le lɔlɔ̃ me? Nu kawoe srɔ̃ŋutsu ate ŋu awɔ be dzi nanɔ srɔ̃a dzɔm eye aƒea me nanye ‘gbɔɖemeƒe’ nɛ?—Rut 1:9.\nNYA SI BIBLIA GBLƆ TSO SRƆ̃ŊUTSU ƑE TANYENYE ŊU\nTogbɔ be le Mawu ŋkume la, srɔ̃ŋutsu kple srɔ̃nyɔnu wosɔ hã la, Biblia gblɔ be ɖoƒe vovovoe le wo si le ƒomea me. Romatɔwo 7:2 gblɔ be nyɔnu si ɖe srɔ̃ la le “srɔ̃a ƒe se” te. Abe ale si ko woɖoa ame ɖe dɔ ɖe sia ɖe nu ene la, nenema kee Mawu tsɔ srɔ̃ŋutsu la ɖo tatɔe na srɔ̃a. (1 Korintotɔwo 11:3) Srɔ̃ŋutsua ye wòle na be wòaxɔ ŋgɔ le aƒea me.\nSrɔ̃ŋutsuwo, aleke wòle be miawɔ ɖoƒe si Mawu de mia si la ŋu dɔe? Biblia gblɔ be: “Miyi edzi mialɔ̃ mia srɔ̃wo abe ale si ko Kristo la hã lɔ̃ hame la . . . ene.” (Efesotɔwo 5:25) Ɛ̃, togbɔ be Yesu Kristo meɖe srɔ̃ kpɔ o hã la, kpɔɖeŋu si wòɖo ɖi la ate ŋu akpe ɖe ŋuwò nàzu srɔ̃ŋutsu nyui. Na míakpɔ ale si wòate ŋu akpe ɖe ŋuwòe ɖa.\nALE SI YESU NƆ AGBEE LA NYE KPƆÐEŊU DEBLIBO NA SRƆ̃ŊUTSUWO\nYesu dina be yeafa akɔ na amewo eye yeana woƒe agbawo nanɔ wodzoe. Yesu gblɔ na ame siwo wote ɖe anyi kple ame siwo ƒe kuxiwo zu agba le wo dzi la katã be: “Miva gbɔnye, . . . eye mana gbɔdzɔe mi.” (Mateo 11:28, 29) Zi geɖe la, ekpɔa amewo ƒe kuxiwo gbɔ na wo eye wòkpena ɖe wo ŋu be woate ɖe Yehowa ŋu. Eya ta mewɔ nuku o be amewo dina be yewoanɔ Yesu gbɔ, elabena woka ɖe edzi be ana agba nanɔ wodzoe na yewo!\nAle si srɔ̃ŋutsuwo ate ŋu asrɔ̃ Yesu ƒe kpɔɖeŋuae. Di mɔ siwo dzi nàto aɖe srɔ̃wòa ƒe agbaawo dzi kpɔtɔ nɛ. Srɔ̃nyɔnu aɖewo sena le wo ɖokuiwo me abe Rosa ene; efa konyi be: “Amegbɔnɔvi gbɔlo koe menye na srɔ̃nye.” Gake to vovo na esia la, ŋutsu aɖe si ŋkɔe nye Kweku, si ƒe srɔ̃ɖeɖe me nyo la gblɔ be: “Zi geɖe la, mebiaa srɔ̃nye be nu kae mate ŋu awɔ atsɔ akpe asi ɖe eŋu hã. Esi melɔ̃e ta la, nye ŋutɔ metsona le ɖokuinye si kpea asi ɖe eŋu le aƒemedɔwo wɔwɔ me.”\nYesu bua ame ŋu eye wòsea veve ɖe ame nu hã. Nyɔnu dahe aɖe nɔ fu kpem le dɔléle vɔ̃ɖi aɖe si me ƒe 12 sɔŋ. Esi wòsee be Yesu le dɔ dam na amewo nukutɔe la, “enɔ gbɔgblɔm [na eɖokui] be: ‘Ne meka asi eƒe awudziwuiwo teti ŋu la, mahaya.’” Nyateƒee wòto! Ete ɖe Yesu ŋu heka asi eƒe awutoga, eye wòhaya enumake. Togbɔ be ame siwo kpɔ eteƒe la dometɔ aɖewo ƒo nya ta be nyɔnua da se dzi hã la, Yesu ya de dzesii be nue te ɖe edzi vevie. * Eya ta egblɔ nɛ be: ‘Vinyenyɔnu, wò lãme nehaya tso dɔléle vɔ̃ɖi sia me.’ Menye ɖeko Yesu medo ŋukpee alo ka mo nɛ o, ke enyae hã be eƒe dɔlélea ye na wòwɔ nu nenema. Eto esia dzi ɖe ame si ƒomevi wònye la fia—veveseɖeamenulae wònye.—Marko 5:25-34.\nAle si srɔ̃ŋutsuwo ate ŋu asrɔ̃ Yesu ƒe kpɔɖeŋuae. Ne lãme mele kɔkɔm na srɔ̃wò o la, wɔ nu ɖe eŋu ameŋububutɔe eye nàgbɔ dzi ɖi nɛ. Dze agbagba nàtsɔ ɖokuiwò aɖo eteƒe eye nàse nu si tae wòle nu wɔm le mɔ aɖe nu la gɔme. Le kpɔɖeŋu me, Ricardo gblɔ be: “Ne mede dzesii be srɔ̃nye le dziku dom kabakaba la, medzea agbagba etɔxɛe be magawɔ nu si agado vevesese nɛ o.”\nYesu ɖo dze kple eƒe nusrɔ̃lawo. Yesu ɖea nu me na eƒe nusrɔ̃lawo nyuie eye wòɖoa dze kpli wo faa. Egblɔ be: “Nu siwo katã mese tso Fofonye gbɔ la, mena mienya wo.” (Yohanes 15:15) Enye nyateƒe be ɣeaɖewoɣi la, Yesu dina be ye ɖeɖe yeanɔ anyi ade ŋugble ahado gbe ɖa. Gake zi geɖe la, egblɔa eƒe dzimenyawo na eƒe nusrɔ̃lawo. Le zã si do ŋgɔ hafi woawui abe nu vlo wɔla ene me la, egblɔ na wo anukwaretɔe be yeƒe “luʋɔ le nu xam vevie” le fu siwo yeava kpe la ta. (Mateo 26:38) Ne Yesu xɔlɔ̃awo wɔ nu wòte ɖe edzi hã la, medzudzɔa nuƒoƒo na wo gbeɖe o.—Mateo 26:40, 41.\nŊugbledede tso Yesu ƒe kpɔɖeŋua ŋu ate ŋu akpe srɔ̃ŋutsu ŋu wòava zu srɔ̃ŋutsu kple vifofo nyui\nAle si srɔ̃ŋutsuwo ate ŋu asrɔ̃ Yesu ƒe kpɔɖeŋuae. Kɔ dzi me nàɖo dze kple srɔ̃wòa faa. Srɔ̃nyɔnu aɖe ate ŋu afa konyi be ye srɔ̃ ɖoa dze kple amewo faa le gbɔme, gake ezia ɖoɖoe le aƒe me. Gake to vovo na esia la, Ana ya gblɔ be ye srɔ̃ kɔa dzi me ɖoa dze kpli ye faa. Egblɔ kpee be: “Mekpɔe be elɔ̃m vevie, eye mía kplii dome le kplikplikpli.”\nMègagbe nuƒoƒo na srɔ̃wòa atsɔ anɔ to hem nɛ o. Nyɔnu aɖe gblɔ be: “Ne srɔ̃nye do dziku ɖe ŋunye la, mègaƒo nu nam o ŋkeke geɖe. Enana mebua fɔ ɖokuinye eye mesena le ɖokuinye be nyemeɖi naneke o.” Gake Edwin ya dzea agbagba srɔ̃a Yesu ƒe kpɔɖeŋua. Egblɔ be: “Ne srɔ̃nye do dziku nam la, nyemeɖenɛ fiana enumake o, ke boŋ media ɣeyiɣi si sɔ nyuie be míaƒo nu tso kuxia ŋu ahakpɔ egbɔ.”\nJoy, si ƒe nya míegblɔ le gɔmedzedzea me la kpɔe be tso esime Yehowa Ðasefowo dze Biblia sɔsrɔ̃ gɔme kple ye srɔ̃ la, eƒe nɔnɔme trɔ. Joy gblɔ be: “Etrɔ ŋutɔ eye wòle agbagba dzem vevie be yeazu srɔ̃ŋutsu lɔ̃ame si srɔ̃a Yesu ƒe kpɔɖeŋu.” Biblia nusɔsrɔ̃ sia le vi ɖem na atsu kple asi miliɔn geɖe. Wò hã èdi be woasrɔ̃ Biblia kpli yea? Ne èdii la, ekema bia Yehowa Ðasefowo dometɔ ɖeka ne wòasrɔ̃ Biblia kpli wò, eye womaxɔ ga aɖeke le asiwò o.\n^ mm. 10 Le Mose ƒe Sea nu la, nɔnɔme si me nyɔnu sia le la na eŋu mekɔ o, eye woabu ame sia ame si ŋu wòaka asii la ame makɔmakɔe.—3 Mose 15:19, 25.\nAleke Biblia Nusɔsrɔ̃ Si Yehowa Ðasefowo Wɔna Kple Amewo La Le?\nAte ŋu azã Biblia gɔmeɖeɖe ɖe sia ɖe ne èle nu srɔ̃m le Biblia nusɔsrɔ̃ ƒe ɖoɖo si Yehowa Ðasefowo wɔna kple amewo femaxee la me. Àte ŋu akpe wò ƒometɔwo kple xɔ̃wòwo be woawɔ ɖeka kpli wo faa.\nƉoe Ɖe Amewo Ɖoe Ɖe Amewo Srɔ̃ŋutsuwo—Miwɔ Nu Ðe Mia Srɔ̃wo Ŋu Nyuie


Dɔwɔwɔwo 21 | Biblia Le Internet Dzi | Xexe Yeye Gɔmeɖeɖe (1984)\n21 Ke esi míete ŋu va dzo le wo gbɔ mlɔeba, eye míeɖo tɔdziʋua la, míezɔ tẽe va Kos, gake le ŋkeke si kplɔe ɖo dzi la, míeva Rodo, eye tso afi ma míeyi Patara. 2 Eye esi míekpɔ tɔdziʋu aɖe si va yina Foinike la, míeɖoe, eye míeho dzo. 3 Esi míenɔ Kipro ƒukpoa kpɔm ɖaa la, míeɖee ɖe megbe le mia me, eye míeho yi Siria heva ɖi go ɖe Tiro, elabena afi mae tɔdziʋua yina eƒe agbawo ɖe ge ɖo. 4 Míedi nusrɔ̃lawo hekpɔ wo, eye míenɔ afi ma ŋkeke adre. Gake wogblɔ na Paulo enuenu to gbɔgbɔ la dzi be, negaɖo afɔ Yerusalem o. 5 Eya ta esi míewu ŋkekeawo nu la, míedo go hedze mɔ; gake wo katã, hekpe ɖe nyɔnuwo kple ɖeviwo ŋu, ɖo mí ɖa va se ɖe keke dua godo ke. Eye esi míedze klo ɖe ƒua ta la, míedo gbe ɖa, 6 eye míeklã mía nɔewo, eye míeɖo tɔdziʋua, gake woawo ya wotrɔ yi woƒe aƒewo me. 7 Ale míewu ƒudzimɔzɔzɔ si dze egɔme tso Tiro la nu, eye míeva ɖo Ptolemai, eye míeyi ɖado gbe na nɔviawo henɔ wo gbɔ ŋkeke ɖeka. 8 Esi ŋu ke la, míedzo, eye míeva ɖo Kaisarea, eye míege ɖe nya nyui gblɔla Filipo, si nye ame adreawo dometɔ ɖeka, ƒe aƒe me, eye míetsi egbɔ. 9 Vinyɔnuvi ene nɔ ŋutsu sia si, siwo menya ŋutsu o, eye wogblɔa nya ɖi. 10 Gake esi míenɔ wo gbɔ ŋkeke geɖe la, nyagblɔɖila aɖe si ŋkɔe nye Agabo la tso Yudea va, 11 eye wòva mía gbɔ hetsɔ Paulo ƒe alidziblanu bla ye ŋutɔ ƒe afɔwo kple asiwo hegblɔ be: “Ale gbɔgbɔ kɔkɔe la gblɔe nye si: ‘Ŋutsu si tɔ alidziblanu sia nye la, Yudatɔwo ablae alea le Yerusalem, eye woatsɔe ade asi na dukɔwo me tɔwo.’” 12 Esi míese nya sia la, mía kple ame siwo nɔ afi ma míete kukuɖeɖe nɛ vevie be wòagayi Yerusalem o. 13 Ke Paulo ɖo eŋu be: “Nu kae nye esia wɔm miele, le avi fam hele dzi gbãm nam? Mika ɖe edzi be mele klalo, menye be woablam ɖeɖe ko o, ke be maku le Yerusalem le Aƒetɔ Yesu ƒe ŋkɔ ta hã.” 14 Esi wògbe míaƒe nyawo sese la, míelɔ̃ ɖe edzi nɛ hegblɔ be: “Yehowa ƒe lɔlɔ̃nu neva eme.” 15 Ke le ŋkeke siawo megbe la, míedzra ɖo na mɔzɔzɔa, eye míedze mɔ ɖo ta Yerusalem. 16 Gake nusrɔ̃la aɖewo hã tso Kaisarea yi kpli mí, be woakplɔ mí ayi ŋutsu si ƒe aƒe me wòle be míadze la gbɔ, si nye Mnason aɖe tso Kipro, eye wònye nusrɔ̃la gbãtɔwo dometɔ ɖeka. 17 Esi míeɖo Yerusalem la, nɔviawo xɔ mí kple dzidzɔ. 18 Gake le ŋkeke si kplɔe ɖo dzi la, Paulo yi Yakobo gbɔ kpli mí; eye hamemetsitsiawo katã hã nɔ afi ma. 19 Eye wòdo gbe na wo hete nu siwo Mawu wɔ le dukɔwo dome to eƒe subɔsubɔdɔa dzi la ŋuti nyawo gbɔgblɔ na wo tsitotsito. 20 Esi wose esia la, wode asi Mawu dodo ɖe dzi me, eye wogblɔ nɛ be: “Nɔvi, èkpɔe be xɔsetɔ akpe geɖe le Yudatɔwo dome; eye wo katã wodoa vevie Se la. 21 Gake wose le ŋutiwò be, èle nu fiam Yudatɔ siwo le dukɔwo dome la be woatrɔ le Mose yome, si nye xɔsegbegbe, eye nèle gbɔgblɔm na wo be, woagatso aʋa na wo viwo alo azɔ le kɔnu siwo woɖo ɖi la nu o. 22 Ekema nu kae míawɔ le nya sia ŋu? Godoo la, wole sese ge be èva. 23 Eya ta wɔ nu sia, si míagblɔ na wò: Ŋutsu ene le mía si, siwo dzi adzɔgbeɖeɖe aɖe le. 24 Kplɔ ame siawo ɖe asi, eye nàkɔ ɖokuiwò ŋu le kɔa nu kpe ɖe wo ŋu, eye nàxe nu siwo woazã la ŋuti fewo, ne woalũ ta na wo. Eye ale ame sia ame anya be nya siwo wogblɔ na wo tso ŋuwò la dometɔ aɖeke mele eme o, ke boŋ be èle zɔzɔm ɖe ɖoɖo la nu, eye be wò ŋutɔ hã èle Se la dzi wɔm. 25 Ke le xɔsetɔ siwo le dukɔwo me gome la, míewɔ míaƒe nyametsotso heɖoe ɖe wo, be ele be woakpɔ wo ɖokuiwo dzi tso nu siwo wotsɔ sa vɔ na trɔ̃wo, kple ʋu kple lã tsiʋumewo kpakple agbe gbegblẽ nɔnɔ ŋu.” 26 Ale, esi ŋu ke la, Paulo kplɔ ŋutsuawo kpe ɖe eɖokui ŋu, eye wòkɔ eɖokui ŋu le kɔa nu kpe ɖe wo ŋu, eye wòyi gbedoxɔa me, be yeana woanya ŋkeke siwo ŋutikɔkɔ le kɔa nu axɔ, va se ɖe esime woana vɔsanu ɖe wo dometɔ ɖe sia ɖe ta. 27 Ke esi wòsusɔ vie ŋkeke adreawo nawu enu la, esi Yudatɔ siwo tso Asia la kpɔe le gbedoxɔa me la, wode zi ameha blibo la katã me, eye woɖo woƒe asiwo edzi, 28 henɔ ɣli dom be: “Israel ŋutsuwo, miva xɔ na mí loo! Ŋutsu si le nu fiam amewo katã le afi sia afi be woatsi tsitre ɖe dukɔ la kple Se la kpakple teƒe sia ŋu lae nye esia, eye gawu la, ekplɔ Helatɔwo va gbedoxɔa me kura gɔ̃ hã, eye wòƒo ɖi teƒe kɔkɔe sia.” 29 Elabena wokpɔ woa kple Trofimo, Efesotɔ la, le dua me va yi, eye wonɔ susum be Paulo kplɔe va gbedoxɔa me. 30 Eye du blibo la katã tɔ zi, eye amewo ƒu du kplikplikpli; eye wolé Paulo hehee do goe le gbedoxɔa me. Eye enumake wotu ʋɔtruawo. 31 Eye esi wonɔ didim be yewoawui la, nya la ɖo asrafoha la ƒe kplɔla gbɔ be Yerusalem dua tɔ zi; 32 eye enumake wòkplɔ asrafowo kple asrafomegãwo, eye woƒu du yi wo gbɔ. Esi woƒe ŋku kli aʋafiagã la kple asrafoawo la, wodzudzɔ Paulo ƒoƒo. 33 Tete aʋafiagã la te ɖe wo ŋu, eye wòlée heɖe gbe be woatsɔ kɔsɔkɔsɔ eve ablae; eye wòte biabia be ame kae wònye, eye be nu kae wòwɔ hã. 34 Gake ameha la me tɔ aɖewo te ɣlidodo be ale, bubuwo hã be ale. Eya ta esi eya ŋutɔ mete ŋu nya nu si koŋ ye dzɔ o le zitɔtɔ la ta la, eɖe gbe be woakplɔe ava asrafowo nɔƒe la. 35 Gake esi wòɖo atrakpuiawo dzi la, nɔnɔmea va bia be asrafoawo nakɔe, le ameha la ƒe ŋutasẽnuwɔwɔ ta; 36 elabena ameha la me tɔ gbogboawo kplɔ wo ɖo nɔ ɣli dom be: “Bu mo nɛ!” 37 Eye esi wokplɔ Paulo yina asrafowo nɔƒea ɖo ge teti la, egblɔ na aʋafiagã la be: “Mɔɖeɖe li be magblɔ nya aɖe na wòa?” Egblɔ be: “Èse Helagbea? 38 Ãa, ke menye wòe nye Egiptetɔ si na wodze aglã ɖe dziɖuɖu ŋu le ŋkeke siawo me, eye wòkplɔ amewula akpe ene yi gbedadaƒo, la oa?” 39 Tete Paulo gblɔ be: “Le nyateƒe me la, Yudatɔe menye tso Tarso le Kilikia; du mafeŋu aɖe me tɔ menye. Eya ta meɖe kuku na wò, ɖe mɔ nam maƒo nu na ameawo.” 40 Esi wòɖe mɔ na Paulo la, etsi tsitre ɖe atrakpuiawo dzi, eye wòwɔ asi na ameawo. Esi ɖoɖoe zi toŋtoŋtoŋ la, eƒo nu na wo le Hebrigbe me gblɔ be:


Gbedodoɖa 4 - www.arshymnbookonline.co.uk\nDƆWƆLA, SI LE ŊGƆYIYI ALO FETU ƑE\nDODOƉEŊGƆ DIM LA ƑE GBEDODOƉA ƑE SAFUI\nEle ne na ame sia nabla nu le ɣleti dzedzi gbe tututu, ŋkeke blibo. Eye wòawɔ kukuɖeɖe siawo zã kple keli. Wòanɔ esia wɔwɔ dzi le ɣleti dzedziwo ɖaa va se ɖe esime wòaxɔ dodoɖeŋgɔ la. Azɔ ele ne be wòanyi kɔ na eɖokui kple se siawo. ̆Nu si miedi be amewo nawɔ na yewo la, mawɔ nenem nawo o.\nDɔwɔla ŋgɔyiyidila naɖi anukware na eƒe dɔtɔwo, awɔ veviedodo nu ɖe sia ɖǝ, aɖe kuvia aƒu gbe, abu tatɔwo le dɔtsɔtsɔ kple toɖoɖo me. Atsri wo baba, wo fifi kple wo tete ɖe to ƒe mɔwo katã.\nAzɔ nenye be dɔwɔlaya le nyuie soŋ wɔm gake tatɔwo medze si o la, mégavɔ̃ o, eye mégatrɔ tso nuie yome hã o.Mawue nye Yehowa. Eya ŋutɔ nya afisi wòto axɔ na eƒe amesiamina kple anukwaɖe tɔ, si le nu dzɔdzɔe wɔm ɖe eƒe ŋkɔ la ta.\nOo Aƒetɔ Yesu Kristo, Fofo gã la ƒe vi, wò si tsi tre ɖe teteɖetowo katã ŋuti, eye nelé fu ame baba. Mele kukuɖem nawò be, nana wò Nyateƒe gbɔgbɔ la naklẽ ɖe nye Aƒetɔwo, tatɔwo kple nye dɔwɔwɔ blibo la ƒe amegãwo me bena woadze si nu vevie, si dze be woawɔ la. Gbã la, na veviedodo ƒe gbɔgbɔ nye ŋutɔ, bene nye hã mawɔ dɔ mawo le duɖiɖi, si wodi tso gbɔnye la nu. Klẽ ɖe menye be malé fu aʋatsomɔwo, amebaba ƒe mɔwo, bene̠a woawo hã ƒe dɔ na yi dzi nawo. Elabena kuviawɔwɔ ɖe wo hea dɔwɔwɔ ɖe sia ɖe ɖe megbe, eye aʋatsomɔwo, fififi kple amebaba ɖe wòɖua agba dɔtɔwo. Eye esia nye nuvɔ̃, si dea dɔ lamẽ na xexeametɔwo katã.\nElabena dɔwɔwɔ ɖeka ƒe dzidzedzekpɔkpɔ naa gbɔɖeme luʋɔwo katã. Eye neneme ke nugbegblẽ hã hea vɔ̃ va anyigba blibo la dzi zi ɖeka. Eyata Oo nye Ɖela kple Aƒetɔ, kpe ɖe ŋunye ne tɔwò kple tɔnye nadzɔ. eye ne nye veviedodo ƒe kutsetse ɖi la, na ne maɖui. Nu siwo ɖem nèle le menye abe vɔ̃ ene hena nye dɔwɔwɔ blibo la ƒe dziyiyi la, ɖee le nye tatɔwo hã me bena woaɖo ame sia me ƒe dɔwɔwɔ teƒe nɛ tututu. Oo, nye Mawu, ènya nye agba ƒe keke me fifia. Èkpɔ ale si nye hĩawo dogãe. Na mavo tso esiawo me tso asinudɔwɔwɔ sia ƒe dzoxɔxɔ gbɔe. Na nunya kple gɔmesese tatɔwo be woa ɖo eteƒe nam abe ale si mewɔna nawo ene.\nAzɔ bena ɖeɖi nagate ŋunye le nu ɖeka ŋugbĩ wɔwɔ me o ta la, na woadom ɖe ŋgɔ, eye na woatsi nye adzame vifafawo, si nye fenyinyi kple bubuawo nu . Oo Fofo bia wo, eye naxɔ nu, si tutu dze nam la tso wo si me nam. Bena gbedegbemee, si nye nyawɔwɔ le ame ƒe tatɔ ŋuti la, nabu ɖa; eye xɔlɔ̃ nyinɔnɔ kple tɔtɔ kaba kaba na tatɔ le bubu nu naɖo nye afɔkɔewo ŋu.\n Oo, Fofo ɖi nam. eye ve nunye le wŏ dɔmenyo la nu. Amen.


KARABARA 3 AKP - Iyi iwɛ̃ ne, Petro gu Yohanes ɔkɛlɛ - Bible Search\nKARABARA 2 KARABARA 4\nƔaa Ɔsa Ɔturi Gɔ Lofɛfɛ̃ Ɔsi I Karɔ̃.\n1Iyi iwɛ̃ ne, Petro gu Yohanes ɔkɛlɛ Isɔrɛyo ku kakɔme iɖɔwũ itɛ ame, ɔwi gɔ i ma Yudase sɛ makparama kayi. 2Gɔ mabo kayogodɔ̃ ga masɛ marɔ Kulɛ Kayogodɔ̃ ne, manya ɔrɛrɛ̃ ɔwɛ̃ gɔ nɖe bafã ita i ɔwi gɔ maɣe wũ. Ɔ̃ masate sɛ masu wũ masɛ i mmɔ iyi biara sɔ si ɔla ɔ̃ɔwanyi ara i mma nsɛ maki i mmɔ makɛlɛ Isɔrɛyo ame kɔrɛ. 3Gɔ ɔnya Petro gu Yohanes to mafe mabo iyo ne, ɔkarɛ ma sɔ matã wũ sikã. 4Matui maya manyɔ wũ totoroo, ne Petro ɔɣere wũ sɔ, “Nyɔ bo!” 5Ɔrɛrɛ̃ gɔmɔ ɔkɔlɛ anɔ ɔto ɔnyɔ ma ku adzuni sɔ mato maba maatã wũ ira iwɛ̃.\n6Ne Petro ɔɣere wũ sɔ, “Mme lona sikã kusiwɛ̃ loatã-ɔ! Ɣɛɛ ne, loatã-ɔ nnɛ loba! Loɣere-ɔ i Yesu Kristo Nasaretse iyere ame sɔ ta ya si asɛ!” 7Petro ɔmɔɛ̃ wũ kuɖearɔ̃ sɔ ɔta ɔya. Ɔluwɛ̃ ne, ɔle ɔbo i ɔ̃ ngba gu akpakpokpo ame! 8Ne ɔkɔlɛ ɔɣo ɔtsɛ isɛ ɔsiai ma ɔbo Isɔrɛyo ame ɔsɛ ɔkiki ɔkɔlɛ ɔɣo ɔle Ɣaa ne. 9Gɔ maturi ɔɖuɖu ɔnya wũ ɔsɛ ɔto ɔle Ɣaa, 10fiɛ matsue sɔ ɔ̃ nsɛ ɔɖɔɛ ɔsɛ i Isɔrɛyo Kulɛ Kayogodɔ̃ ɔwanyi ara ne, makpɔkpɔtɔ, ibara ma ɣaa i kumɛgɔ ɔsarɛ iti.\nPetro Ɔɖe Ika I Yesu Ɔle Iso I Isɔrɛyo.\n11Maturi ɔɖuɖu ɔtere maba ngbegɔ marɔ sɔ Salomo Kakpakɛ i Isɔrɛyo ame. Maba maanya ɔrɛrɛ̃ gɔ losarɛ ɔɖo ɔmatã Petro gu Yohanes iso kpa gɔ ɔ̃ isarɛ ɔbara ma ɣii. 12Gɔ Petro ɔnya maturi ne, ɔɣere ma sɔ, “Israel kaɖe, be ɔso fiɛ nnɛgbe to ibara mi ɣaa? Be ɔso fiɛ mito minyɔ bo lɛ sɔ bo isekele kaɖu ɣee bo ɔle ame iɖe bobara ngɔgbe ɔsarɛ! 13Ɣaa gɔ nɖe Abraham gu Isak gu Yakob gu bo mawa Ɣaa ne, ɔ̃ loɔkɔlɛ ɔ̃ Ɔbi Yesu kato ne. Misɛ̃ wũ i Pilato katɔ̃ sɔ miiɣe wũ gɔ Pilato ɔbie sɔ si ɔnyua wũ. 14Misɛ̃ ɔturi Sekelea gu Ɔbɔlɔlɔa, ɣɛɛ minɔ karɔ̃ sɔ ɔnyua turiɖoese i ɔ̃ kanya ɔtã mi. 15Miɖoe ngɔ nsɛ ɔtã maturi ngbã. Ɣɛɛ ne, Ɣaa ɔledza wũ itara ibɔrɛgu i makpise ame. Bo mɔmɔ bonya wũ ku bo anɔ. 16Iki i Yesu iyere ame fiɛ ɔrɛrɛ̃ gɔ miɣe fiɛ mito minya ngbe ɔna isosarɛ. Gɔ ɔfɔ Yesu ɔɖe ɔso ne, Bosate ɔtã wũ isosarɛ nɛ loyi fiɛ mi ɔɖuɖu to minya.\n17“Manyii, loɣe sɔ idaatsue lotã mi gu mi makpakpa ɔbara nnɛgbe. 18Ɣɛɛ ne, Ɣaa ɔki i kanyamaɖidze ɔɖuɖu iso ɔɣɛ ɔsɛ sɔ Kristo to ɔ̃aki i ibo nɛmɔ igbã ame. Ne ɔso fiɛ ɔtã ma atɔ̃me ɔba i ne ame ne. 19Ne ɔso mifiniki misiai Ɣaa si ɔsu mi akpi ɔtsɛ mi si isobuɛ aaba ibɔrɛ i Ɔ̃ kɔrɛ, 20iyɔ ɔ̃ɔsese mi Kristo gɔ i ɔ̃ mɔmɔ ɔɖi ɔsɛ mi. 21Ipia sɔ Yesu aawe i kato gbɔgbɔɔgbɔ ɔwi gɔ i ɔ̃ Ɔse aasu ira biara ɔsɛ i ne kasekɔ̃ lɛ kumɛgɔ ɔɣɛ koko ɔkigu i ɔ̃ kanyamaɖidze sekelea iso. 22Lɛ kumɛgɔ i Mose ɔɣɛ sɔ, ‘Bosate gɔ nɖe mi Ɣaa to ɔ̃asese mi kanyaɖidze mama ɔbɔrɛgu i mi ndɛ̃ lɛ me. Ne ɔso mikã wũ atsue i ibiara nɛ ɔ̃aɣere mi ame. 23Ɔbiara gɔ loibakã ɔ̃ itɔ̃me atsue ne, Ɣaa aaɖi wũ ɔbɔrɛgu i ɔ̃ maturi ndɛ̃ pelepele.’\n24“Gbagbaã ne, Ɣaa kanyamaɖidze ɔɖuɖu ita i Samuel iso ne, maɣɛ masɛ koko i ara wa nto aaba ku ayi wagbe ame. 25Mi nɖe Ɣaa kanyamaɖidze mabi, fiɛ Ɣaa mɔmɔ lonyi kanya ku mi mawa ɔkigu i ɔ̃ kanyamaɖidze iso. Ɔɣere Abraham sɔ iaki ɔ̃ ɔwa tɛtɛ iso ɔ̃atã kayiiso ɔɖuɖu iwarã gu isobuɛ. 26Ne ɔso gɔ Ɣaa ɔɖi ɔ̃ ɔɖabo Kristo ne, ɔɖe katɔ̃ ɔpia wũ mi kɔrɛ sɔ ɔtã mi kusɛkusɛ si mi ɔbiara aafiniki ɔbɔrɛ i mi akpi ame.”


GBE BUBU Albanian Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Czech Danish Dutch Estonian Eŋlisi Eʋegbe Ga German Greenlandic Hiligaynon Hungarian Igbo Indonesian Italian Japanese Korean Lithuanian Malagasy Malayalam Mizo Moore Ossetian Papiamento (Curaçao) Portuguese Romanian Setswana Shona Silozi Slovak Slovenian Sranantongo Swahili Tatar Thai Tsonga Turkish Ukrainian Urdu Vietnamese Zulu\n“Mawu, wɔ dzi dzadzɛ aɖe nam, eye nade gbɔgbɔ yeye, si li ke la, menye!”—PSALMO 51:12.\n1, 2. Nukatae wòle be míatsɔ ɖe le míaƒe dzi me?\nEDZƆ atsu hedze ɖeka. Esi nyagblɔɖila Samuel kpɔe la, eƒe nu dze ŋu ale gbegbe be wòƒo nya ta be Isai viŋutsu tsitsitɔ siae nye amesi Mawu tia be wòaɖu fia ɖe Saul yome. Gake Yehowa gblɔ be: “Megakpɔ [ŋutsuvi sia ƒe] dzedzeme kple eƒe atsudzɔdzɔ o, elabena megbee. . . . Amegbetɔ kpɔa ŋku nu, ke Yehowa kpɔa keke dzi me ke.” Amesi Yehowa tiae nye Isai viŋutsuvi suetɔ, Dawid—“[amesi] dze eŋu.”—Samuel I, 13:14; 16:7, 8.\n2 Mawu ate ŋu anya nusi le amegbetɔ ƒe dzi me, abe alesi wògblɔe kɔte emegbe ene be: “Nye Yehowa ye dzroa dziwo me, eye medoa ayikuwo me kpɔna; maɖo eteƒe na amesiame ɖe eƒe zɔzɔ kple eƒe nuwɔnawo ƒe kutsetse nu.” (Yeremya 17:10) Ẽ, “Yehowa doa dziwo kpɔna.” (Lododowo 17:3) Gake dzi kae Yehowa dona kpɔna le ame me? Eye nukae míate ŋu awɔ be dzi si dzea eyama ŋu nasu mía si?\n“Dzime ƒe Ame Ɣaɣla” La\n3, 4. Gɔmesese ka koŋ nue wòzãa nya “dzi” le le Biblia me? Wɔ eƒe kpɔɖeŋuwo.\n3 Nya “dzi” dze zi akpe ɖeka kloe le Ŋɔŋlɔ Kɔkɔeawo me. Wozãe zi akpa gãtɔ le kpɔɖeŋunyagbɔgblɔ nu. Le kpɔɖeŋu me, Yehowa gblɔ na nyagblɔɖila Mose be: “Gblɔ na Israel-viwo bena, woadzɔ nu nam. Midzɔ nu nam le amesiame, si lɔ̃ tso dzime faa la si.” Eye “amesiame, si wòdzɔ dzi na la” va dzɔ nu. (Mose II, 25:2; 35:21) Edze ƒã be kpɔɖeŋudzi la ƒe nuwɔna ɖeka enye ameʋaʋã—si nye ŋusẽ si le mía me si ʋãa mí be míawɔ nu. Míaƒe kpɔɖeŋudzi la gaɖea míaƒe seselelãmewo, miaƒe dzodzrowo kple dzimedidiwo fiana. Dɔme ate ŋu ave dzia alo ŋɔdzi nalée, ate ŋu axa nu alo dzi nadzɔe. (Psalmo 27:3; 39:4; Yohanes 16:22; Romatɔwo 9:2) Ate ŋu ada alo abɔbɔ eɖokui, lɔlɔ̃ ate ŋu ayɔ eme alo wòalé fu ame.—Lododowo 16:5; Mateo 11:29; Petro I, 1:22.\n4 Esia tae wozãa “dzi” wòkuna ɖe ameʋaʋã kple seselelãmewo ŋu, evɔ wozãa “susu” ya wòkuna ɖe nugɔmesese ŋu ɖo. Aleae wòle be woase nyagbe siawo gɔmee ne wodze le teƒe ɖeka le Ŋɔŋlɔawo me. (Mateo 22:37; Filipitɔwo 4:7) Gake menye be ɖe ƒomedodo aɖeke mele dzi kple susu dome o. Le kpɔɖeŋu me, Mose xlɔ̃ nu Israel-viwo be: ‘Nede dzi gbɔ na mi [alo, “miɖo ŋku edzi,” NW ƒe etenuŋɔŋlɔ] bena, Yehowa enye Mawu vavã la.’ (Mose V, 4:39) Yesu gblɔ na agbalẽfiala siwo nɔ nugbe ɖom ɖe eŋu bena: “Nukaŋuti miele nu vɔ̃ɖiwo bum le miaƒe dzi me ale mahã?” (Mateo 9:4) Woate ŋu azã ‘nugɔmesese,’ “sidzedze,” kple ‘tamebubu’ hã na dzi ƒe dɔwɔna. (Fiawo I, 3:12; Lododowo 15:14; Marko 2:6) Eyata kpɔɖeŋudzia ate ŋu afia míaƒe nunyanya—míaƒe tamesusu alo míaƒe nugɔmesese.\n5. Nukae kpɔɖeŋudzi la tsi tre ɖi na?\n5 Numekugbalẽ aɖe gblɔ be kpɔɖeŋudzia tsi tre ɖi na “amenyenye ƒe akpa vevitɔ le gɔmesese gbadzaa nu, amenyenye ememetɔa, eyata kpɔɖeŋudzia fia nusi ame nye le ememe si wòɖena fiana le eƒe nuwɔna vovovowo me, le eƒe didiwo, lɔlɔ̃, seselelãmewo, dzodzrowo, tameɖoɖowo, eƒe tamesusuwo, nukpɔsusuwo, nuŋububuwo, eƒe nunya, sidzedze, aɖaŋudzedze, eƒe dzixɔsewo kple eƒe tamebubuwo, eƒe ŋkuɖoɖonudzi kple eƒe ŋudzɔnɔnɔ me.” Efia amesi ƒomevi tututu míenye le ememe, “dzime ƒe ame ɣaɣla” la. (Petro I, 3:4) Esiae Yehowa kpɔna hedona kpɔna. Eyata Dawid do gbe ɖa be: “Mawu, wɔ dzi dzadzɛ aɖe nam, eye nade gbɔgbɔ yeye, si li ke la, menye!” (Psalmo 51:12) Aleke dzi dzadzɛ awɔ asu mía sii?\nMawu ƒe Nya “Nade Dzigbɔ na Mi”\n6. Nuxlɔ̃amenya kae Mose na Israel-viwo esime woƒu asaɖa anyi ɖe Moab-tagba?\n6 Esi Mose nɔ nu xlɔ̃m Israel-vi siwo kpe ta ɖe Moab-tagba hafi woage ɖe Ŋugbedodonyigba dzi la, egblɔ be: “Mina nya siawo katã, siwo meku ɖe to me na mi egbea la, nade dzigbɔ na mi, eye midee asi na mia viwo, ne woalé se sia ƒe nyawo katã me ɖe asi, eye woawɔ wo dzi.” (Mose V, 32:46) Wobia tso Israel-viawo si be “woaɖo to nyuie.” (Knox ƒe gɔmeɖeɖea.) Mawu ƒe sededewo nyanya nyuie dzi koe woate ŋu ato akui ɖe to me na wo viwo.—Mose V, 6:6-8.\n7. Nukae Mawu ƒe Nya si ‘ade míaƒe dzigbɔ’ lɔ ɖe eme?\n7 Nusi hiã vevie hafi dzi dzadzɛ nasu ame si enye be Mawu ƒe lɔlɔ̃nu kple tameɖoɖowo ŋuti sidzedze vavãtɔ nasu ame si. Sidzedze ma tsoƒe ɖeka pɛ koe li, eyae nye Mawu ƒe Nya si tso gbɔgbɔ me. (Timoteo II, 3:16, 17) Gake sidzedze ɖeɖe makpe ɖe mía ŋu be dzi si dze Yehowa ŋu nasu mía si o. Hafi sidzedze nate ŋu akpɔ ŋusẽ ɖe amesi tututu míenye le ememe dzi la, ele be nusi srɔ̃m míele ‘nade dzigbɔ na mí,’ alo ‘míadee dzi me.’ (Mose V, 32:46) Aleke wowɔa nusiae? Hakpala Dawid ɖe eme be: “Meɖo ŋu blemaŋkekewo, mede ŋugble le wò nuwɔwɔwo katã ŋu, eye mesusu wò asinudɔwɔwɔwo ŋu.”—Psalmo 143:5.\n8. Biabia kawo ŋue míate ŋu ade ŋugble le ne míele nu srɔ̃m?\n8 Ele be míawo hã míatsɔ ŋudzedzekpɔkpɔ ade ŋugble le Yehowa ƒe nuwɔwɔwo ŋu. Ne míele Biblia alo Biblia-srɔ̃gbalẽwo xlẽm la, ele be míade ŋugble le biabia siawo ƒomevi ŋu be: ‘Nuka fiamee nusia lem tso Yehowa ŋu? Yehowa ƒe nɔnɔme kae wòɖe fia le afisia? Nukae nuŋlɔɖi sia fiam tso nusi Yehowa lɔ̃na kple nusi melɔ̃na o ŋu? Nukawoe dona tsoa nusi Yehowa lɔ̃ kple nusi wòlé fui wɔwɔ me? Aleke nyatakaka sia do ƒome kple nusi menya xoxoe?’\n9. Aleke gbegbee ɖokuisinusɔsrɔ̃ kple ŋugbledede le vevie?\n9 Lisa * si xɔ ƒe 32 gblɔ alesi wòwɔ va kpɔ ŋudzedze ɖe alesi gbegbe ɖoɖowɔwɔ koŋ asrɔ̃ nu ahade ŋugble le vevii ŋu be: “Esi mexɔ nyɔnyrɔ le ƒe 1994 me megbe la, dzo nɔ menye vevie le nyateƒea me anɔ ƒe eve. Medea Kristotɔwo ƒe kpekpewo katã, hetsɔa gaƒoƒo 30 va ɖo 40 dea gbeadzi ɣleti sia ɣleti, eye medea ha kple hati Kristotɔwo. Emegbe meva te megbedede. Mede megbe ale gbegbe be meva da Mawu ƒe se dzi gɔ̃ hã. Gake meva nyɔ le susu me heɖoe be maɖɔ nye agbenɔnɔ ɖo. Aleke gbegbe dzi dzɔam enye si be Yehowa xɔ nye dzimetɔtrɔa eye wògaxɔm! Mebiaa ɖokuinye zi geɖe be: ‘Nukatae mede megbe?’ Ŋuɖoɖo si mekpɔna ɣesiaɣi enye be meŋe aɖaba ƒu nusɔsrɔ̃ si maɖo koŋ awɔ ahade ŋugble dzi. Kpuie ko la, Biblia ƒe nyateƒea meɖo nye dzi gbɔ o. Tso fifia dzi yina la, ɖokuisinusɔsrɔ̃ kple ŋugbledede anye nu veviwo le nye agbe me ɣesiaɣi.” Esi míele tsitsim le Yehowa, Via, kple eƒe Nya ŋuti sidzedze me la, aleke gbegbe wòle vevie enye si be míadi ɣeyiɣi na ŋugbledede ɖɔʋu!\n10. Nukatae wòhiã kpata be míadi ɣeyiɣi na ɖokuisinusɔsrɔ̃ kple ŋugbledede?\n10 Le hloloetsotso ƒe xexe sia me la, ɣeyiɣi kpɔkpɔ na nusɔsrɔ̃ kple ŋugbledede nye nu sesẽ nyateƒe. Gake Kristotɔwo le tsitre ɖe Ŋugbedodonyigba wɔnuku aɖe—si nye Mawu ƒe dzɔdzɔenyenyexexe yeyea—ƒe agbo nu. (Petro II, 3:13) Nudzɔdzɔ dovoɖinamewo, siwo ƒe ɖewoe nye “Babilon gã la” tsɔtsrɔ̃ kple alesi ‘Gog si tso Magog-nyigba dzi’ ava dze Yehowa ƒe amewo dzi megale didiƒe o. (Nyaɖeɖefia 17:1, 2, 5, 15-17; Xezekiel 38:1-4, 14-16; 39:2) Nusi le ŋgɔ gbɔna ado míaƒe lɔlɔ̃ na Yehowa akpɔ. Ele vevie ŋutɔ be míaƒle ɣeyiɣi si sɔ atsɔ ana Mawu ƒe Nya nade míaƒe dzi gbɔ!—Efesotɔwo 5:15, 16.\n‘Dzra Wò Dzi Ðo na Mawu ƒe Nyaa Me Dzodzro’\n11. Aleke woate ŋu atsɔ míaƒe dzi asɔ kple anyigba ŋutɔŋutɔe?\n11 Woate ŋu atsɔ kpɔɖeŋudzia asɔ kple anyigba si dzi woate ŋu aƒã nyateƒea ƒe kuwo ɖo. (Mateo 13:18-23) Ðe wotrɔa asi le anyigba ŋutɔŋutɔ ŋu be nukuwo nate ŋu atsi nyuie le edzi. Nenema ke wòle be míatrɔ asi le míaƒe dzi ŋu, alo adzrae ɖo, ale be wòate ŋu axɔ Mawu ƒe Nyaa. Nunɔla Ezra ‘dzra eƒe dzi ɖo ɖe Yehowa ƒe se la me dzodzro ŋu, ne wòawɔ edzi.’ (Ezra 7:10) Aleke míate ŋu adzra míaƒe dzi ɖoe?\n12. Nukae akpe ɖe mía ŋu be míadzra míaƒe dzi ɖo ɖe nusɔsrɔ̃ ŋu?\n12 Mɔ nyuitɔ si dzi míato adzra dzi la ɖo ɖe Mawu ƒe Nya la xexlẽ ŋue nye be míado gbe ɖa tso dzime. Wotsɔa gbedodoɖa dzea Kristotɔwo ƒe kpekpe siwo tadeagula vavãwo dena la gɔmee gadonɛ ɖa tsɔ wua enui. Aleke wòsɔ enye si be míadze ɖokuisi Biblia nusɔsrɔ̃ ɖesiaɖe gɔme kple gbedodoɖa si tso dzime eye mawusosroɖa ƒe nɔnɔme nanɔ mía si le nua srɔ̃ɣi!\n13. Be dzi si dzea Yehowa ŋu nasu mía si la, nukae wòle be míawɔ?\n13 Ele be míadzra kpɔɖeŋudzia ɖo be wòaɖe asi le nukpɔsusu siwo anɔ mía si xoxo la ŋu. Yesu ŋɔli me subɔsubɔhaŋgɔnɔlawo medi be yewoawɔ esia o. (Mateo 13:15) Gake Yesu dada, Maria, nɔ te ɖe nyateƒenya siwo wòse va yi dzi ƒo nya ta le “eƒe dzi me.” (Luka 2:19, 51) Eva zu Yesu ƒe nusrɔ̃la wɔnuteƒe. Lidia, si tso Tiatira ɖo to Paulo, ‘eye Aƒetɔ la ʋu eƒe dzi bena wòlé to ɖe nyaa ŋu.’ Eya hã va zu xɔsetɔ. (Dɔwɔwɔwo 16:14, 15) Megadzɔ gbeɖe be míaku ɖe mía ŋutɔwo ƒe nukpɔsusuwo alo nufiafia siwo gbɔ míelɔ̃a nu le o ŋu o. Ke boŋ mina ‘Mawu nanye nyateƒetɔ, ke amesiame nanye aʋatsokala.’—Romatɔwo 3:4.\n14. Aleke míate ŋu adzra míaƒe dzi ɖo be míaɖo to le Kristotɔwo ƒe kpekpewo mee?\n14 Dzi la dzadzra ɖo be wòaɖo to le Kristotɔwo ƒe kpekpewo me le vevie ŋutɔ. Susuhenuwo ate ŋu ahe míaƒe susu ɖa tso nusi gblɔm wole ŋu. Nya siwo gblɔm wole la makpɔ ŋusẽ gobii aɖeke ɖe mía dzi ne nusiwo dzɔ le ŋkekea me xɔ susu me na mí alo míetsi dzi ɖe nusi míawɔ le ŋufɔke ŋu o. Ele be míaɖoe kplikpaa be míaɖo to ahasrɔ̃ nu hafi nusi gblɔm wole naɖe vi na mí. Ne míeɖoe kplikpaa be míase Ŋɔŋlɔ siwo ŋu nya gblɔm wole hele wo me ɖem gɔme la, vi kawo gbegbee nye si wòaɖe na mí!—Nexemya 8:5-8, 12.\n15. Aleke ɖokuibɔbɔ kpena ɖe mía ŋu be woafia nu míi?\n15 Abe alesi anyigbanyonu siwo sɔ la dede anyigba me ate ŋu ana wòaganyo nu ɖe edzii la, nenema ke mía ɖokui bɔbɔ, gbɔgbɔmemenyenye didi vevie, kakaɖedzi, mawuvɔvɔ̃, kple lɔlɔ̃ na Mawu ate ŋu ado ŋusẽ míaƒe kpɔɖeŋudzi lae. Ðokuibɔbɔ bɔbɔa míaƒe dzi eye wòkpena ɖe mía ŋu be wote ŋu fiaa nu mí bɔbɔe. Yehowa gblɔ na Yuda-fia Yosia be: ‘Esi dzika tso ƒowò, eye nèbɔbɔ ɖokuiwò ɖe anyi le Yehowa ŋku me, le esi nèse nya, si megblɔ eye nèfa avi le ŋkunye me la, nye hã masee.’ (Fiawo II, 22:19) Dzi si bɔbɔ eɖokui hesea nu nɔ Yosia si. Ðokuibɔbɔ kpe ɖe Yesu ƒe nusrɔ̃la “ame masrɔ̃nuwo kple ame manyanuwo” ŋu be wose gbɔgbɔmenyateƒe siwo ɣla ɖe “nunyalawo kple nugɔmeselawo” la gɔme eye wowɔ wo ŋu dɔ. (Dɔwɔwɔwo 4:13; Luka 10:21) Neva eme be “míabɔbɔ mía ɖokui ɖe anyi le mía Mawu ŋku me” esi míele agbagba dzem be dzi si dzea Yehowa ŋu nasu mía si.—Ezra 8:21.\n16. Nukatae wòbia agbagbadzedze be gbɔgbɔmenuɖuɖu nadzro mí vevie?\n16 Yesu gblɔ be: ‘Dzidzɔtɔwoe nye amesiwo tsia dzi ɖe woƒe gbɔgbɔ me nuhiahiãwo ŋu.’ (Mateo 5:3) Togbɔ be wona gbɔgbɔmemenyenye ƒe ŋutete mí hã la, xexe vɔ̃ɖi sia me nyaƒoɖeamenuwo alo nɔnɔme abe kuviawɔwɔ ene ate ŋu agbɔdzɔ míaƒe dzitsitsi ɖe nuhiahiã sia ŋu me. (Mateo 4:4) Ele be gbɔgbɔmenuɖuɖu nadzro mí vevie. Ne Biblia xexlẽ kple ɖokuisinusɔsrɔ̃ medzɔa dzi na mí tsã o hã la, kutrikuku ana míakpɔe be sidzedze ‘ava vivi míaƒe luʋɔ nu,’ ale be míakpɔ mɔ na nusrɔ̃ɣiwo vevie.—Lododowo 2:10, 11.\n17. (a) Nukatae Yehowa dze be míaɖo ŋu ɖe eŋu bliboe? (b) Aleke míate ŋu atu ŋuɖoɖo ɖe Mawu ŋu ɖoe?\n17 Fia Salomo xlɔ̃ nu be: “Ðo ŋu ɖe Yehowa ŋu tso dzi blibo me, ke megaɖo dzi ɖe wò gɔmesese ŋu o.” (Lododowo 3:5) Dzi si ɖoa ŋu ɖe Yehowa ŋu nyanɛ be nusianu si Wòbiana tso ame si alo alesi wòfiaa mɔe to eƒe Nya dzi nyea nyuitɔ ɣesiaɣi. (Yesaya 48:17) Yehowa dze be míaɖo ŋu ɖe eŋu bliboe. Ate ŋu awɔ nusiwo katã ƒe tame wòɖo la. (Yesaya 40:26, 29) Elabena eƒe ŋkɔ gɔmesese le nya la ŋutɔŋutɔ nue nye be “Enaa Wòvaa Eme,” si nana míekana ɖe ŋutete si le esi be wòawɔ ɖe eƒe ŋugbedodowo dzi la dzi! “Enye dzɔdzɔetɔ le eƒe mɔwo katã me, kple amenuvetɔ le eƒe nuwɔwɔwo katã me.” (Psalmo 145:17) Le nyateƒe me la, hafi míate ŋu aka ɖe eyama dzi la, ehiã be ‘míaɖɔe kpɔ, eye míakpɔ be, Yehowa ƒe dɔme nyo’ to nusi míesrɔ̃ tso Biblia me tsɔtsɔ wɔ dɔe le míaƒe agbenɔnɔ me kple ŋugbledede le vi siwo wòɖena ŋu me.—Psalmo 34:8.\n18. Aleke Mawu vɔvɔ̃ kpena ɖe mía ŋu be míaxɔ Mawu ƒe mɔfiafiae?\n18 Esi Salomo ganɔ nu ƒom tso nɔnɔme bubu si nana míaƒe dzi xɔa Mawu ƒe mɔfiafia ŋu la, egblɔ be: “Vɔ̃ Yehowa, eye natsri vɔ̃.” (Lododowo 3:7) Yehowa gblɔ le blema Israel-viwo ŋu be: “Oo, ɖe dzi sia tɔgbe anɔ wo si, ne woavɔ̃m, eye woalé nye seawo katã me ɖe asi ɣesiaɣi, bena wòanyo na wo kple wo viwo!” (Mose V, 5:26) Ẽ, amesiwo vɔ̃a Mawu la ɖoa to eyama. Yehowa ate ŋu ‘aɖe eƒe ŋusẽ afia ɖe amesiwo ku ɖe eŋu kple woƒe dzi blibo ta’ eye wòahe to na amesiwo meɖoa toe o. (Kronika II, 16:9) Neva eme be vɔvɔ̃ be míagadze agɔ le Mawu dzi o nakpɔ ŋusẽ ɖe míaƒe nuwɔnawo, tamesusuwo, kple seselelãmewo dzi.\n‘Lɔ̃ Yehowa Kple Wò Dzi Blibo’\n19. Akpa kae lɔlɔ̃ wɔna be míaƒe dzi naxɔ Yehowa ƒe mɔfiafia?\n19 Lɔlɔ̃ naa míaƒe dzi xɔa Yehowa ƒe mɔfiafia le nyateƒe me wu nɔnɔme bubuwo katã. Dzi si me yɔ fũ kple lɔlɔ̃ na Mawu nana ame dina vevie be yeanya nusi dzea Mawu ŋu kple nusi medzea eŋu o. (Yohanes I, 5:3) Yesu gblɔ be: “Lɔ̃ Aƒetɔ, wò Mawu, kple wò dzi blibo kple wò luʋɔ blibo kpakple wò tamesusu blibo.” (Mateo 22:37) Neva eme be míadzi míaƒe lɔlɔ̃ na Mawu ɖe edzi to alesi míana wòazu numame na mí be míanɔ ŋugble dem le eƒe dɔmenyonyo ŋu, anɔ nu ƒom nɛ edziedzi abe xɔlɔ̃ vevi ene, ahatsɔ dzonɔameme anɔ nu ƒom tso eyama ŋu na ame bubuwo me.\n20. Aleke míawɔ be dzi si dzea Yehowa ŋu nate ŋu asu mía si?\n20 Azɔ mina míadzro nu me: Dzi si dzea Yehowa ŋu ƒe amesisusu bia be míaɖe mɔ Mawu ƒe Nya nakpɔ ŋusẽ ɖe amesi ƒomevi míenye le ememe, dzime ƒe ame ɣaɣla la, dzi. Ŋɔŋlɔawo sɔsrɔ̃ le ame ɖokui si kple ŋugbledede ŋudzedzekpɔkpɔtɔe nye nusi le vevie. Ewɔwɔ ƒe mɔ nyuitɔe nye be míadzra dzia ɖo—dzi si me susu si mía ŋutɔwo míewɔ xoxo mele o, esi me yɔ fũ kple nɔnɔme siwo nana wote ŋu fiaa nu mí. Ẽ, to Yehowa ƒe kpekpeɖeŋu me la, dzi nyui ate ŋu asu mía si. Gake afɔ kawoe míate ŋu aɖe atsɔ adzɔ miaƒe dzi ŋui?\n^ mm. 9 Míetrɔ ŋkɔa.\n• Nukae nye kpɔɖeŋudzi si Yehowa dona kpɔna?\n• Aleke míana Mawu ƒe Nya ‘nade míaƒe dzi gbɔe’?\n• Aleke wòle be míadzra míaƒe dzi ɖo hafi asrɔ̃ Mawu ƒe Nyae?\n• Le nyati sia sɔsrɔ̃ vɔ megbe la, nukae wòʋã wò be nàwɔ?\nDawid de ŋugble le gbɔgbɔmenuwo ŋu ŋudzedzekpɔkpɔtɔe. Wò hã ɖe?\nDzra wò dzi ɖo hafi asrɔ̃ Mawu ƒe Nya\nƉoe Ɖe Amewo Ɖoe Ɖe Amewo Na Dzi Si Dzea Yehowa Ŋu Nasu Asiwò\nw01 10/15 axa 17-21


“Ame Dzɔdzɔe Akpɔ Dzidzɔ Ðe Yehowa Ŋu”—Psalmo 64:10\nGBE BUBU Afrikaans Albanian Altai Alur Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Digor Douala Dutch Edo Efik Esan Estonian Eŋlisi Eʋegbe Fijian Finnish Fon Franse Ga Garifuna Georgian German Greek Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (West Africa) Polish Ponapean Portuguese Portuguese (Portugal) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nDIANA xɔ ƒe 80 kple edzivɔ. Dɔléle si woyɔna be Alzheimer, si gblẽa nu le ame ƒe susu ŋu la ɖe fu na srɔ̃a vevie, eye wònɔ ame tsitsiwo dzi kpɔƒe ƒe aɖewo hafi ku. Viaŋutsu eve hã va ku, eye no me kansa le fu ɖem na eya ŋutɔ hã. Ke hã, Diana ƒe hamea me tɔwo de dzesii be ɣesiaɣi si yewokpɔe le Fiaɖuƒe Akpataa me alo le gbeƒãɖeɖedɔa me la, enɔa dzidzɔ kpɔm.\nJohn nye dzikpɔla mɔzɔla ƒe 43 sɔŋ. Elɔ̃ subɔsubɔdɔ ma vevie—dɔ mae nye eƒe agbemedɔ! Ke hã, eva dzudzɔ dzikpɔla mɔzɔla ƒe dɔa ale be yeate ŋu akpɔ yeƒe ƒometɔ kplikplikpli aɖe si le dɔ lém la dzi, eye fifia, ele subɔsubɔm le hame aɖe me. Ne ame siwo nya John tsã la do goe le nutome sue takpekpewo kple nutome gã takpekpewo me la, wokpɔnɛ be naneke metrɔ le eŋu kura o. Egakpɔtɔ le dzidzɔ kpɔm.\nNu kae na be Diana kple John gakpɔtɔ le dzidzɔ kpɔm? Aleke wòate ŋu adzɔe be ame aɖe si le nɔnɔme sesẽwo me tom la nakpɔtɔ anɔ dzidzɔ kpɔm? Eye aleke wòate ŋu adzɔe be ame aɖe si si subɔsubɔmɔnukpɔkpɔ si wòlɔ̃na vevie megale o la nakpɔtɔ anɔ dzidzɔ kpɔm? Biblia kpe ɖe mía ŋu míekpɔ ŋuɖoɖoa, esi wògblɔ be: “Ame dzɔdzɔe akpɔ dzidzɔ ɖe Yehowa ŋu.” (Ps. 64:10) Míate ŋu ase nyateƒenya vevi sia gɔme nyuie wu ne míede dzesi nu siwo nana míekpɔa dzidzɔ vavãtɔ kple nu siwo nana míekpɔa dzidzɔ o.\nDZIDZƆ SI MENƆA ANYI ÐAA O\nNanewo li siwo nana ame kpɔa dzidzɔ godoo. Wò ya bu ŋutsu kple nyɔnu siwo lɔ̃ wo nɔewo vevie eye wole ɖoɖo wɔm be yewoaɖe yewo nɔewo ŋu kpɔ. Ke ame si dzi vi yeyee alo ame si xɔ subɔsubɔmɔnukpɔkpɔ yeye ya ɖe? Nu siawo nana ame kpɔa dzidzɔ, elabena Yehowa gbɔe wotso. Eyae ɖo srɔ̃ɖeɖe anyi, eyae na vidzidzi ƒe ŋutete amegbetɔwo, eye eyae dea dɔ asi na amewo le Kristo hamea me.—1 Mose 2:18, 22; Ps. 127:3; 1 Tim. 3:1.\nKe hã, nu siwo nana ame kpɔa dzidzɔ la dometɔ aɖewo menɔa anyi ɖaa o. Nublanuitɔe la, ame srɔ̃ ate ŋu awɔ ahasi alo aku. (Eze. 24:18; Hos. 3:1) Ðevi aɖewo meɖoa to wo dzilawo kple Mawu o, eye ɖewohĩ, woɖea wo le haa me gɔ̃ hã. Samuel viŋutsuwo mesubɔ Yehowa wòdze eŋu o, eye David ƒe nuwɔnawo he vɔ̃ va edzi tso eya ŋutɔ ƒe me. (1 Sam. 8:1-3; 2 Sam. 12:11) Nu siawo tɔgbi hea vevesese kple nuxaxa vanɛ. Womenana míekpɔa dzidzɔ kura o.\nNenema kee lãmesẽkuxiwo, ƒomegbanɔamedziwo, alo tɔtrɔ siwo wowɔ le teokrasiɖoɖowo me la ate ŋu awɔe be subɔsubɔmɔnukpɔkpɔ si le nɔvi aɖe si le Mawu ƒe amewo dome la magava nɔ esi o. Nɔvi siwo le nɔnɔme sia me la dometɔ geɖe gblɔ be dzidzeme kple dzidzɔ si le dɔa wɔwɔ me la gadzroa yewo kokoko.\nMíate ŋu ade dzesii bɔbɔe be, nu siawo kple nu bubu aɖewo siwo nana míekpɔa dzidzɔ la menɔa anyi ɖaa o. Eya ta, ɖe dzidzɔ bubu aɖe li si nɔa anyi ɖaa ne nɔnɔmeawo le sesẽm gɔ̃ hã? Ɛ̃ ɖe li, elabena Samuel, David kple ame bubu aɖewo yi edzi kpɔ dzidzɔ aɖe sinu le ɣeyiɣi si me wonɔ nɔnɔme sesẽwo me tom.\nDZIDZƆ SI NƆA ANYI ÐAA\nYesu nya nu si dzidzɔ vavãtɔ nye. Esime wònɔ dziƒo, le ɣeyiɣi si me nu sia nu le edzi yim nyuie hafi wòava anyigba dzi la, ‘etsoa aseye le Yehowa ŋkume ɣeawokatãɣi.’ (Lod. 8:30) Gake, esi wòva anyigba dzi la, edo go nɔnɔme sesẽwo ɣeaɖewoɣi. Ke hã, Yesu kpɔ dzidzɔ le Fofoa ƒe lɔlɔ̃nu wɔwɔ me. (Yoh. 4:34) Ke le gaƒoƒo mamlɛtɔ siwo me wòse veve helĩhelĩ le ya ɖe? Biblia gblɔ be: “Le dzidzɔ si wotsɔ ɖo eŋkume ta la, edo dzi kpe fuwɔameti ŋuti fu.” (Heb. 12:2) Eya ta, enyo be míadzro nya siwo Yesu gblɔ tso dzidzɔ vavãtɔ ŋu la dometɔ eve me.\nGbe ɖeka, Yesu dɔ eƒe nusrɔ̃la 70 be woaɖaɖe gbeƒã. Esi wowu dɔa nu la, wotrɔ gbɔ va egbɔ. Wonɔ dzidzɔ kpɔm, elabe wowɔ nukunuwo, eye wonya gbɔgbɔ vɔ̃wo do goe le amewo me gɔ̃ hã. Ke Yesu gblɔ na wo be: “Migakpɔ dzidzɔ be gbɔgbɔawo naa ta mi o, ke boŋ mikpɔ dzidzɔ le esi woŋlɔ miaƒe ŋkɔwo ɖe dziƒowo ta.” (Luka 10:1-9, 17, 20) Ɛ̃, nu si le vevie wu subɔsubɔmɔnukpɔkpɔ tɔxɛ ɖe sia ɖe ye nye Yehowa ƒe ŋudzedzekpɔkpɔ ɖe ame ŋu. Yehowa aɖo ŋku nusrɔ̃la wɔnuteƒe mawo dzi hena woƒe nyui—esiae nye nu si hea dzidzɔ geɖe vanɛ.\nYesu gagblɔ nya aɖe hã ɣebubuɣi esime wònɔ nu fiam ameha aɖe. Esi Yesu nɔ nu fiam amehaa la, nyɔnu Yudatɔ aɖe gblɔ be dzidzɔtɔe nye nyɔnu si dzi nufiala bibi sia. Gake Yesu ɖɔe ɖo esi wògblɔ nɛ be: “Ao, ke boŋ dzidzɔtɔwoe nye ame siwo le Mawu ƒe nya la sem, eye wole edzi wɔm!” (Luka 11:27, 28) Enyea dada na dzilawo ne wo viwo wɔ nu nyui aɖe, eye esia nana wokpɔa dzidzɔ. Ke hã, toɖoɖo Yehowa kple ƒomedodo nyui me nɔnɔ kplii ye nana míekpɔa dzidzɔ si nɔa anyi ɖaa.\nVavãe, nu si nana míekpɔa dzidzɔ geɖe le dzi me ye nye sese le mía ɖokui me be míaƒe nu dzea Yehowa ŋu. Togbɔ be nɔnɔme sesẽwo ate ŋu ado nuxaxa na mí hã la, womate ŋu axe mɔ ɖe dzidzɔ ma nu o. Ke hã, ne míeyi edzi wɔ nuteƒe le nɔnɔme sesẽwo me la, míaƒe dzi dzea eme. (Rom. 5:3-5) Azɔ hã, Yehowa naa eƒe gbɔgbɔa ame siwo ɖoa ŋu ɖe eyama ŋu, eye dzidzɔ nye gbɔgbɔa ƒe kutsetse ƒe akpa aɖe. (Gal. 5:22) Esia kpe ɖe mía ŋu míese nu si tae Psalmo 64:10 gblɔ be, “Ame dzɔdzɔe akpɔ dzidzɔ ɖe Yehowa ŋu” ɖo la gɔme.\nNu kae kpe ɖe John ŋu wòyi edzi le dzidzɔ kpɔm?\nEsia na míese nu si tae Diana kple John gakpɔtɔ le dzidzɔ kpɔm, togbɔ be woto nɔnɔme sesẽwo me hã la gɔme. Diana gblɔ be: “Mesi Yehowa tso, abe ale si ɖevi aɖe asi edzila atso ene.” Aleke wòwɔ nya be yeƒe nu dzea Yehowa ŋu? Egblɔ be: “Mese le ɖokuinye me be ena ŋutetem mete ŋu le gbeƒãɖeɖedɔa wɔm edziedzi kple nukomo.” John hã yi edzi wɔ geɖe le gbeƒãɖeɖedɔa me tso esime wòɖe asi le dzikpɔla mɔzɔla ƒe dɔ si ŋu wòdea asixɔxɔe la ŋu. Egblɔ nu si kpe ɖe eŋu ale: “Tso esime wode dɔ asi nam be mafia nu le Subɔsubɔdɔ Ƒe Hehenasukua me le ƒe 1998 me la, melé fɔ ɖe ɖokuisinusɔsrɔ̃ ŋu geɖe wu tsã.” Esi wònɔ nu ƒom ɖe woa kple srɔ̃a nu la, egblɔ be enɔ bɔbɔe be ye kple ye srɔ̃ yewoawɔ tɔtrɔ siwo hiã, elabe yewonɔ klalo be yewoawɔ dɔ ɖe sia ɖe si Yehowa de yewo si. Egblɔ kpee be: “Meve mí kura be míewɔ dɔ siwo Yehowa de mía si la o.”\nNɔvi geɖewo hã kpɔ nya siwo le Psalmo 64:10 ƒe nyateƒenyenye dze sii. Le kpɔɖeŋu me, bu atsu kple asi siwo subɔ le Betel le Amerika ƒe 30 aɖewo ŋu kpɔ. Wova de dɔ asi na wo be woawɔ mɔɖela vevi ƒe dɔa. Wogblɔ be: “Enye nu si le dzɔdzɔme nu be míaxa nu ne nane si míelɔ̃ la do le mía si.” Gake wogblɔ kpee be: “Màte ŋu anɔ nuxaxa dzi ɖaa o.” Woƒo wo ɖokuiwo ɖe gbeƒãɖeɖedɔa me kple hamea enumake. Atsu kple asia gblɔ hã be: “Míedo gbe ɖa tso nanewo koŋ ŋu. Eyome, esi míekpɔ ŋuɖoɖo na míaƒe gbedodoɖawo la, esia de dzi ƒo na mí eye wòna míekpɔ dzidzɔ. Esi míeɖo anyigbamamaa me la, eteƒe medidi o, nɔvi siwo nɔ hamea me la dometɔ aɖewo dze mɔɖeɖedɔa gɔme, eye mɔnukpɔkpɔ su mía si míesrɔ̃ Biblia kple ame eve aɖewo siwo nɔ ŋgɔyiyi wɔm.”\n“MIKPƆ DZIDZƆ TEGBEE”\nEle eme be menɔa bɔbɔe be míanɔ dzidzɔ kpɔm ɣesiaɣi o, eye míato nɔnɔme madeamedziwo hã me. Ke hã, Yehowa na woŋlɔ dzideƒonya siwo le Psalmo 64:10 la ɖi na mí. Le ɣeyiɣi siwo me dzi ɖe le mía ƒo gɔ̃ hã me la, míate ŋu aka ɖe edzi be, ne míeyi edzi wɔ nuteƒe na Yehowa, nu ka kee ɖava mía dzi o la, ‘míakpɔ dzidzɔ ɖe Yehowa ŋu.’ Azɔ hã, míate ŋu anɔ mɔ kpɔm na ɣeyiɣi si me Yehowa ƒe ŋugbedodo siwo ku ɖe “dziƒo yeye kple anyigba yeye” ŋu la ava eme. Ɣemaɣi la, ame sia ame ade blibo. Mawu ƒe amewo katã ‘atso aseye, eye woakpɔ dzidzɔ tegbee’ ɖe nu si wɔm wòle la ŋu.—Yes. 65:17, 18.\nBu nu si esia fia ŋu kpɔ. Míanɔ lãmesẽ deblibo me, eye ŋdi sia ŋdi si míafɔ la, míase le mía ɖokui me be ŋusẽ geɖe gaɖo mía ŋu. Nu ka kee ɖana míelé blanui hese veve va yi o, míagaɖo ŋku wo dzi ahase veve azɔ o. Yehowa ka ɖe edzi na mí be “tsãnuwo magava susu me na ame, alo ava ame ƒe dzi me o.” Tsitretsitsia awɔe be míagawɔ ɖeka kple míaƒe ame vevi siwo ku la ake. Ame miliɔn gbogbowo ase le wo ɖokuiwo me abe ale si dzila eve aɖewo se le wo ɖokuiwo me esime Yesu fɔ wo vinyɔnu, si xɔ ƒe 12 la ɖe tsitre ene. Biblia gblɔ be: “Gbɔgblɔ bu ɖe edzilawo eye wogli kple dzidzɔ.” (Marko 5:42) Mlɔeba la, ame ɖe sia ɖe si anɔ anyigba dzi la anye “ame dzɔdzɔe” le gɔmesese deblibo nu, eye “akpɔ dzidzɔ ɖe Yehowa ŋu.”